Adakah Zahid fikir soal rakyat jika dia jadi PM? soal Muhyiddin

Rakyat perlu membuat pertimbangan yang sewajarnya pada Pilihan Raya Umum Ke-15 (PRU-15) jika tidak mahu Datuk Seri Ahmad Zahid Hamidi menjadi Perdana Menteri (PM).

Bayangan jelas sudah ditunjukkan jika Barisan Nasional (BN) menang pada PRU-15 Sabtu ini tidak mustahil Presiden UMNO itu akan dilantik menjadi PM Ke-10, namun Tan Sri Muhyiddin Yassin mempersoalkan sama ada isu rakyat akan menjadi keutamaannya.

“Apakah saudara fikir Zahid Hamidi kalau jadi Perdana Menteri akan berfikir soal itu (masalah negara)? Dia fikir soal apa? Soal diri dia saja, cari jalan nak dibebaskan,” kata Pengerusi Perikatan Nasional (PN) itu semasa ceramah di Pasir Gudang malam tadi.

Untuk rekod, Zahid ketika ini sedang berdepan puluhan pertuduhan melibatkan penyelewengan dana Yayasan Akalbudi yang masih dalam perbicaraan.

Muhyiddin berkata Zahid tidak akan sempat untuk berfikir untuk menyelesaikan masalah rakyat kerana dirinya sendiri berdepan masalah besar dan sedang berdepan pendakwaan di mahkamah ketika ini.

“Dia (Zahid) tak akan fikir soal orang Pasir Gudang, dia langsung takkan fikir orang Muar, soal orang Pagoh, tak fikir soal orang Felda.

“Isu masalah rakyat takkan dijadikan sebagai satu tanggungjawab dengan kerana dia berdepan masalah besar, betul tak?” katanya lagi.

Muhyiddin berkata pakar ekonomi menjangka negara akan berdepan satu lagi cabaran pada tahun depan dan kerajaan yang stabil diperlukan untuk berdepan cabaran ekonomi yang lebih mencabar tahun depan.

“Kita tidak ada banyak pilihan, dulu tidak ada Perikatan Nasional, dulu tidak ada pilihan.

“Nak tak nak pangkah saja Barisan Nasional (BN), saya tahu pangkah juga kerana takut terpangkah DAP, aniaya hidup… Kali ini Perikatan Nasional adalah pilihan yang lebih baik, rakyat ada pilihan,” katanya lagi.


PRU-15: Anwar ingatkan PM usah tunduk kepada anak muridnya

Datuk Seri Ismail Sabri Yaakob hari ini diingatkan supaya tidak tunduk kepada tekanan, desakan dan ugutan daripada pihak tertentu, terutama UMNO dan Barisan Nasional (BN) untuk mengadakan Pilihan Raya Umum Ke-15 (PRU-15).

Ketua Pembangkang yang juga Pengerusi Pakatan Harapan (PH) Datuk Seri Anwar Ibrahim adalah tidak wajar bagi Perdana Menteri bertindak melulu mengadakan pilihan raya atas kepentingan pihak tertentu, termasuk untuk membebaskan individu daripada kes mahkamah.

“Perdana Menteri tidak boleh tetapkan tarikh pilihan raya atas ugutan pihak kecil, kepentingan mereka untuk dibebaskan (dalam) kes mahkamah dan sebagainya,” katanya menurut BH tanpa menyebut mana-mana pemimpin politik yang kini berdepan kes mahkamah.

Anwar menjangkakan PRU-15 kemungkinan paling awal diadakan pada penghujung Oktober atau awal November depan iaitu selepas Rang Undang-Undang (RUU) Perbekalan 2023 atau Belanjawan 2023 selesai dibentangkan di Dewan Rakyat pada 7 Oktober depan.

Sebelum ini, Ismail Sabri yang juga Naib Presiden UMNO menerima tekanan dan desakan kuat daripada partinya sendiri, termasuk daripada Majlis Tertinggi (MT) dan Presiden UMNO Datuk Seri Ahmad Zahid Hamidi, supaya mengadakan segera pilihan raya.

Keengganan Perdana Menteri yang merupakan salah seorang daripada ‘Top Five’ UMNO untuk mempercepatkan PRU-15, menyebabkan beliau diserang bertubi-tubi, dan kemuncaknya apabila bekas Perdana Menteri yang juga bekas Presiden UMNO Datuk Seri Najib Razak, dihantar menjalani hukuman di Penjara Kajang.

Pada Taklimat Khas Presiden UMNO 27 Ogos lalu, Ismail Sabri diboo perwakilan yang hadir setiap kali namanya disebut, selain ucapan berapi-api individu, termasuk oleh penasihat khas beliau sendiri Datuk Seri Azalina Othman Said.

Pekikan “bubar, bubar, bubar” bergema dalam dewan perhimpunan itu mendesak Ismail Sabri memohon perkenan Yang di-Pertuan Agong supaya membubarkan Parlimen bagi membolehkan PRU-15 diadakan segera.

Terdahulu hari ini, Ismail Sabri berkata beliau belum berbincang dengan ‘Top Five’ UMNO berhubung tarikh PRU-15.

‘Top Five’ UMNO merujuk kepada Zahid; Timbalan Presiden Datuk Seri Mohamad Hasan; serta tiga Naib Presiden iaitu Datuk Seri Mohamed Khaled Nordin; Datuk Seri Mahdzir Khalid; dan perdana menteri sendiri.

Katanya, selepas berbincang dengan ‘Top Five’, baharulah beliau akan berbincang dengan parti MCA dan MIC serta parti komponen Barisan Nasional (BN) yang lain.

Untuk rekod, beberapa pemimpin UMNO termasuk Zahid dan ahli MT parti itu kini berdepan puluhan tuduhan jenayah rasuah, penyelewengan dan pengubahan wang haram, melibatkan berjuta-juta ringgit.

Zahid, 69, yang juga anak murid Anwar, berdepan 40 pertuduhan di Mahkamah Tinggi Shah Alam kerana menerima suapan daripada Ultra Kirana Sdn Bhd ketika dia menjadi Menteri Dalam Negeri sebelum ini.

Presiden UMNO itu juga berdepan 47 pertuduhan di Mahkamah Tinggi Kuala Lumpur kerana menyalahgunakan wang Yayasan Akalbudi, termasuk 12 pertuduhan pecah amanah jenayah lebih RM31 juta.

Selain Zahid, Ahli MT Datuk Seri Abdul Azeez Abdul Rahim; Pengerusi Badan Perhubungan UMNO Sabah Datuk Seri Bung Moktar Radin; dan pemimpin UMNO Johor Tan Sri Shahrir Samad, adalah antara pemimpin parti itu yang berdepan pertuduhan di mahkamah.

Kes paling besar hingga memalukan negara pada peringkat global melibatkan pemimpin UMNO ialah skandal 1Malaysia Development Berhad (1MDB) yang membabitkan berbilion-bilion wang negara.

Terbaharu, muncul pula skandal enam kapal tempur pesisir pantai (LCS) Tentera Laut Diraja Malaysia bernilai RM9 bilion yang juga dilaksanakan ketika UMNO dan BN memerintah negara.

Projek itu dilaporkan bermula sejak 2011 tetapi sehingga kini tiada satu pun kapal itu yang diserahkan sedangkan kerajaan telah membelanjakan sehingga RM6 bilion.


Polis Terengganu guna dron imbas suhu badan dari paras 20 meter

Polis Terengganu menggunakan dron bagi mengesan individu dengan suhu badan tinggi yang berada di tempat awam sepanjang tempoh pelaksanaan Sekatan Pergerakan Penuh (SPP) atau ‘total lockdown’.

Ketua Polis Terengganu Datuk Rohaimi Md Isa berkata penggunaan dron itu dapat membantu anggota penguat kuasa dalam pemantauan pematuhan prosedur operasi standard (SOP) SPP dan Perintah Kawalan Pergerakan (PKP).

Beliau berkata, dron – dipinjamkan sebuah syarikat swasta – dilengkapi teknologi pengimbas itu mampu mengesan suhu badan dalam kelompok manusia pada jarak 20 meter dari udara.

“Sekiranya dron ini mengesan individu yang mempunyai suhu badan tinggi seperti 37.5 darjah Celsius, ia akan menyalakan lampu merah dan anggota penguat kuasa kita akan segera ke lapangan untuk mengenal pasti individu bergejala itu,” katanya kepada pemberita selepas memantau sekatan jalan raya di Jambatan Sultan Mahmud hari ini.

Pada April tahun lepas, polis Terengganu pernah menggunakan dron bagi mengesan pergerakan dan suhu badan penduduk di Dungun ketika PKP dalam usaha mencegah penularan Covid-19 di kawasan itu.

Rohaimi juga berkata sejak SPP dikuatkuasakan enam hari laku, seramai 108 individu telah dikompaun antara RM1,500 hingga RM5,000 kerana melanggar SOP dengan kesalahan paling banyak dikesan melibatkan kegagalan memakai pelitup muka dan tidak mematuhi penjarakan fizikal.

Beliau berkata bagaimanapun, hasil pemantauan pihak polis, kadar pematuhan rakyat Terengganu terhadap penguatkuasaan SPP ialah kira-kira 96 peratus dan ini merupakan satu pencapaian yang membanggakan.

Katanya kadar kemasukan kenderaan ke negeri itu melalui Lebuhraya Pantai Timur 2 juga merosot sebanyak 75 peratus dan kenderaan yang masuk memiliki surat kebenaran dengan kebanyakannya adalah berkaitan perkhidmatan penting.


Polis jangka 1.4 juta kenderaan masuk Kedah pada Aidilfitri

Polis menjangkakan lebih 1.4 juta kenderaan akan memasuki Kedah pada sambutan Aidilfitri tahun ini.

Ketua Jabatan Siasatan dan Penguatkuasaan Trafik Kedah Supt Mohd Mahiri Hussin berkata peningkatan kenderaan itu adalah kerana tahun ini masyarakat dapat pulang menyambut Aidilfitri di kampung selepas dua tahun tidak dapat beraya akibat pandemik Covid-19, lapor Bernama.

“Kita jangka tahun ini lebih 1.4 juta kenderaan akan masuk ke Kedah berbanding dua tahun lepas iaitu sekitar 500,000 kenderaan. Ini kerana sudah dua tahun kita tidak dapat pulang ke kampung untuk beraya, jadi apabila sudah dibenarkan tahun ini memang akan ramai yang masuk ke negeri ini.

“Kita juga telah menubuhkan pasukan khas yang akan mengawal dan memantau kesalahan lalu lintas terutamanya di daerah Kota Setar, Kuala Muda, Kulim dan Kubang Pasu yang lebih sibuk dan mempunyai kadar kemalangan yang lebih tinggi berbanding daerah lain,” katanya pada sidang media di sini, hari ini.

Terdahulu, beliau telah melancarkan Program Jelajah Pra Op Selamat 18 Polis Diraja Malaysia (PDRM) Bersama Petronas di Petronas Anak Bukit, dekat sini sempena sambutan Aidilfitri.

Mohd Mahiri berkata bagi memastikan kelancaran lalu lintas di Kedah, lebih 400 anggota bahagian trafik akan bertugas menjaga dan mengawal lalu lintas sepanjang Op Selamat 18 sempena Aidilfitri yang bermula 29 April hingga 8 Mei ini.

“Polis juga akan mengambil tindakan yang lebih tegas terhadap samseng jalan raya terutamanya penunggang motosikal yang menjadikan jalan raya sebagai tempat untuk berlumba dan menjalankan aktiviti merempit.

“Lokasi mat-mat rempit ini kita sudah kenal pasti antaranya di Alor Setar, Pokok Sena, Gurun dan Sungai Petani. Jadi, polis ingat menasihati penunggang motosikal terutamanya golongan muda supaya sentiasa mematuhi peraturan dan tidak membahayakan pengguna jalan raya yang lain,” katanya.

Beliau berkata ibu bapa juga diminta untuk memantau keberadaan anak-anak mereka terutamanya golongan remaja yang suka keluar pada waktu malam kerana bimbang berlaku perkara tidak diingini.


PRU-15: Shahrir nak bersih nama di mahkamah dahulu, Zahid pula?

Veteran UMNO yang juga bekas ahli Parlimen Johor Bahru Tan Sri Shahrir Samad menunjukkan contoh baik kepada pemimpin partinya yang terpalit dengan kes mahkamah, apabila enggan bertanding dalam Pilihan Raya Umum Ke-15 (PRU-15), 19 November depan.

Mungkin untuk mengelak menjadi liabiliti kepada UMNO dan Barisan Nasional (BN), Shahrir bagaimanapun menjelaskan beliau mahu membersihkan dahulu namanya di mahkamah, dan sebab itu tidak mahu menjadi calon dalam pilihan raya ini.

“Adalah tidak adil untuk saya membiarkan pengundi Johor Bahru ‘membersihkan’ nama saya,” katanya setelah ramai yang bertanya sama ada beliau akan bertanding dalam PRU-15, 19 November ini.

Shahrir, yang merupakan ahli Parlimen Johor Bahru selama tiga penggal dari 2004 hingga 2018, berkata beliau perlu membersihkan namanya melalui proses mahkamah terlebih dahulu.

“Saya telahpun beberapa kali menyatakan saya tidak akan bertanding tetapi akan tetap mengetuai jentera pilihan raya BN (Barisan Nasional) untuk menangkan calon kita pada PRU-15.

“Sebabnya mudah sahaja. Saya sedang mempertahankan integriti dan nama baik saya dalam mahkamah,” katanya dalam satu kenyataan hari ini (27 Oktober 2022).

Menurutnya tuduhan yang dihadapi ialah mengikut Akta Pengubahan Wang Haram iaitu tidak mengistiharkan penerimaan wang sebagai pendapatan saya kepada Lembaga Hasil Dalam Negeri (LHDN).

“Tidak adil bagi saya meminta pengundi JB untuk membersihkan saya. Saya harus membersihkan nama saya dulu melalui proses mahkamah,” tegasnya.

Shahrir sebelum ini didakwa melakukan pengubahan wang haram dengan tidak melaporkan pendapatan sebenar dalam borang penyata cukai pendapatan bagi tahun taksiran 2013, melanggar Seksyen 113 (1) (a) Akta Cukai Pendapatan 1967.

Kesalahan itu berkaitan dengan wang RM1 juta yang dikatakan diterima daripada bekas perdana menteri dan presiden parti ketika itu Datuk Seri Najib Razak pada 2013.

Kesalahan itu di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, yang membawa hukuman denda maksimum RM5 juta atau penjara maksimum lima tahun, atau kedua-duanya, jika sabit kesalahan.

Penjelasan Shahrir itu, memberi tamparan kepada beberapa pemimpin UMNO dan BN yang kini berdepan kes mahkamah atas pelbagai tuduhan jenayah, termasuk rasuah, tetapi masih mahu bertanding dalam pilihan raya.

Seperti kata Shahrir “Adalah tidak adil untuk saya membiarkan pengundi Johor Bahru ‘membersihkan’ nama saya”, pemimpin lain itu pula mengharapkan pengundi akan membersihkan nama mereka, berbanding undang-undang dan mahkamah.

Untuk rekod, beberapa pemimpin UMNO dan BN sedang berdepan pertuduhan di mahkamah, termasuk presiden parti itu sendiri Datuk Seri Ahmad Zahid Hamidi.

Zahid, masih menghadapi 87 pertuduhan, termasuk rasuah di dua mahkamah yang melibatkan jutaan ringgit yang didakwa dilakukan ketika dia menjadi Timbalan Perdana Menteri dan Menteri Dalam Negeri sebelum 2018 lalu.

Zahid dijangka kekal untuk mempertahankan kerusi Parlimen Bagan Datuk pada PRU-15 ini, manakala keputusan kesnya berkaitan Yayasan Akalbudi dijangka dibuat pada awal Disember.


Indonesia kesan 250 kontrak rapat tiga kes varian Omicron

Kementerian Kesihatan Republik Indonesia (KKRI) mengesahkan mengesan 250 kontak rapat kepada tiga individu yang dijangkiti varian baharu Covid-19, Omicron.

Pengarah Pencegahan dan Kawalan Penyakit Berjangkit Indonesia, Dr Siti Nadia Tarmizi berkata daripada jumlah itu 10 didapati positif Covid-19 dan telah diasingkan.

Menurutnya KKRI kini menjalankan ujian jujukan genom penuh bagi mengetahui sama ada 10 kes berkenaan dijangkiti varian Omicron.

Dr Siti Nadia berkata, pengesanan dilakukan dengan mengambil sampel daripada beberapa penumpang di dalam pesawat kerana tiga kes Omicron adalah kes import.

Kes pertama varian Omicron ialah seorang kakitangan di Wisma Atlet, Kemayoran, Jakarta.

Kementerian Kesihatan telah mengesahkan bahawa dia dijangkiti daripada warga Indonesia yang pulang dari Nigeria pada 27 November dan telah dikuarantin di Wisma Atlet.

Dua lagi kes import. Pesakit telah melancong ke Amerika Selatan dan England. Kedua-duanya kini sedang menjalani kuarantin di Wisma Atlet.

Sementara itu, Timbalan Gabenor Jakarta Ahmad Riza Patria mengumumkan larangan rasmi terhadap penggunaan bunga api dan mercun semasa perayaan Krismas dan malam Tahun Baharu.

Menurutnya, sambutan yang melibatkan bunga api hampir pasti menimbulkan keramaian, yang merupakan sesuatu yang sentiasa dihalang dalam usaha mengurangkan penularan Covid-19, lapor Antaranews.

“Kami dengan hormat meminta mercun tidak digunakan juga kerana ia berpotensi menyebabkan orang ramai berhimpun,” katanya. – Agensi


‘Yang tersohor seluruh dunia main politik wang ialah UMNO’: MB Kedah

Menteri Besar Kedah, Datuk Seri Muhammad Sanusi Md. Nor menempelak Presiden UMNO Datuk Seri Ahmad Zahid Hamidi kerana hanya ‘bercakap’ tanpa bertindak berhubung dakwaan berlaku politik wang dalam Pilihan Raya Umum Ke-15 (PRU-15) hingga menyebabkan kejatuhan Barisan Nasional (BN).

Menurutnya, Zahid sebagai Timbalan Perdana Menteri boleh menyuruh agensi terlibat untuk menangkap semua pihak yang bermain politik wang seperti didakwa.

Namun katanya Zahidi memilih langkah sebaliknya dengan cuba memalitkan tuduhan yang selama ini menyelubungi partinya kepada pihak lain.

“Beliau dah jadi Timbalan Perdana Menteri maka suruhlah agensi terlibat tangkap semua ‘hat’ main politik wang itu. Jangan cakap banyak, pi tangkap sebab dah ada kuasa.

“Kami ini mana ada duit nak main politik wang. Yang tersohor di serantau dunia kerana main politik wang adalah UMNO dan Barisan Nasional (BN).

“Parti lain tak ada tetapi UMNO dan BN ini sejak 70-an dan 80-an hinggalah sekarang. Tak payahlah palit pada orang lain,” katanya pada sidang media selepas Majlis Pelancaran Perdabandaran Mampu Miliki Darul Aman Saujana dan Pelan Induk Bandar Darulaman 3.0 di Jitra, Kedah, hari ini.

Dalam Program Bual Bicara Naratif Khas disiarkan RTM Isnin lalu, Zahid mendakwa politik wang menjadi faktor utama tsunami poliiitik yang mengakibatkan kejatuhan BN pada PRU-15 hingga menyebabkan gabungan itu hanya mampu memenangi 30 kerusi Parlimen.

Menurut Presiden UMNO itu, ‘kuasa beli luar biasa’ daripada parti lawan menyebabkan pengundi berubah sikap dan gagal menilai prestasi politik khidmat yang dilaksanakan Ahli Parlimen dan Ahli Dewan Undangan Negeri (ADUN) BN sepanjang tempoh lima tahun lalu.

Sehubungan itu Zahid menegaskan, amalan politik wang perlu dibanteras, khususnya menjelang Pilihan Raya Negeri (PRN) di Kedah, Pulau Pinang, Selangor, Negeri Sembilan, Kelantan dan Terengganu, tahun ini.

Diminta mengulas kenyataan Zahid kepada perwakilan UMNO semalam yang didakwa memberi bayangan bahawa gabungan tersebut akan bertanding bersama Pakatan Harapan (PH) dalam PRN, namun memilih kekal menggunakan logo BN, Muhammad Sanusi berkata, terpulang kepada gabungan tersebut untuk menggunakan apa saja logo dimahukan.

“Silalah guna logo apa pun, orang kenal dah ‘hangpa’,” katanya.


Projek tambak, Kerajaan DAP Pulau Pinang dikecam jadi hamba pemaju

Sebuah pertubuhan bukan kerajaan (NGO) alam sekitar mengecam Kerajaan DAP Pulau Pinang sudah menjadi hamba pemaju apabila tidak menghiraukan bantahan rakyat terhadap projek tambakan laut yang dikenali Projek Pulau Pinang Selatan (PSI).

NGO Persatuan Aktivis Sahabat Alam (Kuasa) membidas tindakan kerajaan negeri menjual nama rakyat sebagai alasan untuk meneruskan projek tersebut walhal hakikatnya projek tambak tidak pernah menguntungkan rakyat sebaliknya hanya menguntungkan kaum pemodal.

“Kerajaan Pulau Pinang seharusnya tidak menjadi hamba kepada golongan kapitalis dan menjual nama rakyat kononnya projek penambakan laut ini demi rakyat.

“Kerana tidak ada mana-mana projek penambakan di dalam negara ini yang pernah menguntungkan rakyat melainkan menguntungkan syarikat pemodal, pelabur warga asing, golongan kaya raya dan elitis – dan rakyatlah yang terpaksa menanggung kerugian akibat daripada bencana alam seperti hakisan pantai, kehilangan sumber marin, pencemaran dan sebagainya. Juga duit cukai rakyatlah yang akhirnya diguna untuk membayar segala kerugian ini,” kata kumpulan tersebut dalam satu kenyataan hari ini.

Dakwaan kononnya projek tambak tersebut akan menawarkan peluang pekerjaan juga hanya cakap kosong kerana realitinya ribuan pekerja asing yang akan memenuhi kekosongan peluang pekerjaan dalam projek itu.

“Jaminan kerajaan negeri kononnya projek ini menyediakan ribuan peluang pekerjaan buat anak tempatan juga hanya sekadar omongan kosong sahaja kerana apa yang kita lihat selalunya, pada akhirnya majoriti warga asing juga yang memenuhi kekosongan peluang pekerjaan daripada projek tidak mampan ini,” kata kenyataan itu lagi.

Projek tersebut menerima banyak bantahan daripada kumpulan NGO Sahabat Alam Malaysia (SAM) dan beberapa pemimpin politik sekutu DAP dalam Pakatan Harapan (PH) juga membantah projek tiga pulau itu.

PSI juga mendapat bantahan daripada Ahli Parlimen Permatang Pauh Nurul Izzah Anwar; dan, Ahli Parlimen Kepala Batas Datuk Seri Reezal Merican Naina Merican.

Bagaimanapun, Ketua Menteri Pulau Pinang Chow Kon Yeow membuat keputusan untuk meneruskan PSI dan akan memberi pertimbangan kepada memulihara alam sekitar dan penduduk kawasan terbabit.

NGO itu mendakwa kerajaan negeri bersikap sombong apabila tidak mengendahkan bantahan rakyat, malah lebih malang menolak pandangan rakan parti dalam PH sendiri.

“Kerajaan Pulau Pinang, tanpa sebarang perasaan bersalah, mengumumkan meneruskan projek itu.

“Sombong dan acuh tak acuh kerajaan lebih jelas apabila bantahan rakan-rakan mereka dalam Pakatan Harapan (PH) tidak diendahkan,” katanya.

Kerajaan Pulau Pinang juga didakwa berbohong dengan mengatakan para nelayan bersetuju dengan rancangan projek tersebut, namun hakikatnya para nelayan diugut secara halus malah bekerjasama dengan pemaju cuba menyogok mereka.

“Hakikatnya majoriti (85-90%) nelayan tidak bersetuju.

“Ahli politik kerajaan Pulau Pinang dengan bantuan pihak pemaju pula sengaja mahu menyogok, memanipulasi dan memecahbelahkan komuniti nelayan. Kerja-kerja mengugut dan menakut-nakutkan nelayan juga dilakukan – termasuk dengan pemecatan terancang Pengerusi Persatuan Nelayan Pulau Pinang, Encik Nazri Ahmad yang berjaya mengumpulkan nelayan Pulau Pinang untuk membantah projek ini,” kata NGO itu lagi.


Pelabur asing jual RM479.7 juta saham minggu lalu: MIDF Research

Pelabur asing dilaporkan kekal sebagai penjual bersih ekuiti – enam minggu berturut-turut – di Bursa Malaysia dengan penjualan ekuiti bernilai RM479.7 juta pada minggu lalu, berbanding RM336.9 juta pada minggu sebelumnya.

MIDF Research berkata dalam minggu dagangan singkat itu, pelabur asing merupakan penjual bersih bagi setiap hari dagangan dengan aliran keluar paling ketara pada Khamis bernilai RM153.7 juta, manakala Selasa (RM140.3 juta).

Katanya, jumlah aliran keluar dana asing pada Rabu dan Jumaat pula masing-masing sebanyak RM86.4 juta dan RM99.3 juta.

“Sebaliknya, institusi tempatan menjadi pembeli bersih bagi setiap hari dagangan pada minggu lepas dengan nilai ekuiti masing-masing RM81.2 juta pada Selasa, berkurangan kepada RM44.2 juta pada Rabu dan seterusnya meningkat kepada RM131.5 juta pada Khamis serta susut sedikit pada RM111.5 juta pada Jumaat.

“Secara kumulatif, institusi tempatan membeli ekuiti bernilai RM368.4 juta pada minggu lepas,” katanya dalam laporan aliran dana mingguan menurut Utusan.

Firma penyelidikan itu memaklumkan, peruncit tempatan menjadi pembeli bersih pada minggu lepas dengan jumlah aliran masuk dana mingguan sebanyak RM111.3 juta iaitu belian bersih tertinggi pada Selasa sebanyak RM59.1 juta.

“Setakat ini, pelabur asing merupakan pembeli bersih ekuiti bagi 24 daripada 41 minggu dalam 2022 dengan jumlah aliran masuk dana sebanyak RM5.81 bilion.

“Selain itu, institusi tempatan menjadi penjual bersih selama 29 daripada 41 minggu dengan jumlah aliran keluar bersih sebanyak RM8.11 bilion manakala peruncit tempatan adalah pembeli bersih untuk 27 daripada 41 minggu setakat tahun ini dengan pembelian bersih RM2.30 bilion,” ujarnya.

Dari segi penyertaan, terdapat peningkatan purata nilai dagangan harian (ADTV) bagi semua kelas pelabur iaitu masing-masing 0.34 peratus bagi pelabur runcit, 16.6 peratus bagi pelabur institusi serta pelabur asing 16.3 peratus.

Menurutnya, antara saham yang menyumbang kepada aliran masuk utama adalah Petronas Chemicals Group Bhd. yang mencatat jumlah aliran masuk bersih tertinggi minggu lepas pada RM7.7 juta, seterusnya Malayan Baking Bhd. (RM2.4 juta) dan Petronas Gas Bhd. (RM2.2 juta).

“Semenatar itu, Public Bank Bhd pula antara kelompok saham mencatat penyusutan dengan aliran keluar terbesar sebanyak RM4.4 juta dan diikuti oleh Telekom Malaysia Bhd. (RM1.9 juta) dan Nestle (RM1.5 juta),” ujarnya.


PMX nafi beri arahan ambil tindakan terhadap pihak lawan

Perdana Menteri Datuk Seri Anwar Ibrahim menegaskan beliau tidak pernah mengeluarkan sebarang arahan supaya tindakan diambil terhadap mana-mana pihak tertentu sejak memegang jawatan itu.

Beliau berkata sebaliknya arahan adalah supaya tindakan diambil terhadap semua yang terkait dengan sebarang masalah, ia selepas beberapa pemimpin pembangkang daripada Perikatan Nasional (PN) yang dilaporkan berdepan siasatan pihak berkuasa baru-baru ini.

“Saya tak pernah arah ambil tindakan kepada sesiapa. Saya arah tindakan kepada semua yang terkait dengan permasalahan.

“Ini saya sebut kerana saya mahu keluarga penjawat awam ini yakin bahawa pimpinan berada di landasan yang betul dan supaya boleh bekerja dengan penuh semangat,” katanya menurut laporan Bernama.

Beliau berkata demikian ketika berucap pada Majlis Amanat Khas Kepada Penjawat Awam Negeri Kelantan di Dewan Besar Balai Islam Lundang, di sini hari ini.

Turut hadir Menteri Besar Datuk Ahmad Yakob, Ketua Pengarah Perkhidmatan Awam Datuk Dr Zulkapli Mohamed, Ketua Pengarah Unit Penyelarasan Pelaksanaan (ICU) Jabatan Perdana Menteri Datuk Seri Wan Ahmad Dahlan Abdul Aziz dan Setiausaha Kerajaan Negeri Kelantan Datuk Nazran Muhammad.

Mengulas lanjut, Anwar juga mahu sikap gelojoh apabila memegang jawatan tidak lagi diulangi.

“Tidak boleh mengulangi sikap gelojoh yang bila pegang jawatan pastikan anak pinak, keluarga dan kroni kaya raya tanpa ikut peraturan, memberi atau mengambil kontrak sesuka hati dan bila kena siasat dakwa ini semua tindakan politik.

“Saya tidak ada di sini untuk pegang jawatan dan balas dendam, hina orang dan dakwa, serta menghukum… bukan kerja saya. Arahan saya jelas dan ingat semua penjawat awam negeri dan persekutuan di mana-mana peringkat sekalipun urus negeri dengan amanah dan baik,” katanya.

Anwar berkata arahan beliau kepada badan-badan lain juga jelas supaya tindakan diambil tidak mengira pangkat dan darjat.

“Arahan saya kepada Lembaga Hasil Dalam Negeri (LHDN), Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Bank Negara Malaysia (BNM) dan semua penguatkuasa lain jalankan tanggungjawab dengan tegas dan berani, tidak kira pangkat dan darjat,” katanya.


Wanita maut ditolak ke arah kereta api di Times Square

Seorang wanita Asia terbunuh selepas dia ditolak di hadapan kereta api bawah tanah di stesen Times Square di bandar New York, pada Sabtu, kata polis.

Ketika kejadian, wanita itu dikenali sebagai Michelle Alyssa Go, 40, sedang berdiri di platform sekitar jam 9.30 pagi menunggu kereta api tiba di stesen di 42nd Street di Manhattan, kata polis.

Ketika kereta api menuju Brooklyn masuk ke stesen, dia ditolak ke landasan. Wanita itu maut di tempat kejadian.

Polis bagaimanapun tidak pasti motif tindakan itu disebabkan wanita berkenaan berketurunan Asia.

Susulan kejadian itu, polis menangkap seorang lelaki kulit hitam, Simon Martial, 61.

Pembunuhan itu berlaku tatkala isu keselamatan kereta api bawah tanah hangat dibincangkan sejak pandemik Covid-19 bermula awal 2020 lalu.

Pesuruhjaya Polis New York Keechant Sewell menyifatkan insiden ini sebagai “tindakan keganasan yang tidak masuk akal.”

“Insiden ini tidak diprovokasi, dan mangsa nampaknya tidak mempunyai sebarang interaksi dengan subjek,” katanya pada sidang media selepas kejadian.

Martial dilaporkan mempunyai tiga rekod polis berkaitan gangguan emosi sebelum ini. Pegawai polis memberitahu terdapat waran untuk menangkapnya kerana didakwa melanggar parol berkaitan rompakan. – Agensi


Kedah catat 15 kematian semalam

Seramai 76 pesakit Covid-19 meninggal dunia semalam (11 Mac 2022), meningkat berbanding 70 kes pada Khamis, lapor Kementerian Kesihatan (KKM), hari ini.

Jumlah itu termasuk 21 kes kematian di luar fasiliti perubatan atau ’brought in death’ (BID), namun tidak dapat dipastikan sama ada kes itu turut melibatkan kalangan 310,351 pesakit yang menjalani kuarantin di rumah.

Keseluruhannya sejak awal 2020 lalu hingga semalam, seramai 33,643 pesakit meninggal dunia akibat komplikasi Covid-19, termasuk 6,995 kes yang melibatkan BID.

Tiga negeri mencatat kes kematian tertinggi semalam membabitkan Kedah sebanyak 15 kes, diikuti Selangor (14 kes), dan Perak (10 kes).

Sementara itu, lapan kematian direkodkan di Johor diikuti, masing-masing lima kes di Negeri Sembilan serta Sabah; Kuala Lumpur (empat); masing-masing tiga kes di Perlis serta Pulau Pinang; masing-masing dua di Kelantan, Melaka, Pahang serta Sarawak; dan satu kes di Terengganu.

Tiada kes kematian akibat Covid-19 dilaporkan di Labuan dan Putrajaya semalam.

Data laman sesawang CovidNOW yang dikemas kini tengah malam tadi menunjukkan sehingga semalam, Kedah merekodkan 264,230 kumulatif positif, dengan 231,090 pesakit telah sembuh, 30,747 kes aktif, dan 2,393 kes kematian.

Daripada jumlah kes aktif itu, seramai 29,975 pesakit menjalani kuarantin di rumah; 171 ditempatkan di PKRC; 549 dimasukkan ke hospital; dan 52 pesakit dirawat di unit rawatan rapi (ICU), dengan 30 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 11 Mac 2022.


Projek tambak laut Pulau Pinang sudah dapat kelulusan EIA, kata Chow

Laporan Penilaian Kesan Kepada Alam Sekeliling (EIA) bagi projek Tambakan Laut Selatan Pulau Pinang (PSI) telah mendapat kelulusan Jabatan Alam Sekitar (JAS).

Ketua Menteri Chow Kon Yeow berkata kelulusan itu dimaklumkan menerusi surat daripada JAS Putrajaya, bertarikh 11 April kepada Setiausaha Kerajaan Negeri Pulau Pinang, menurut laporan Bernama.

“Kelulusan EIA itu merupakan kelulusan berasaskan 71 syarat ditetapkan termasuk keperluan meneruskan pelaksanaan Skim Pelan Pengurusan Impak Sosial (SIMP) dan Pelan Induk Pengimbangan Ekologi (PEOM) projek berkenaan,” katanya.

Chow berkata lanjutan daripada kelulusan EIA yang diperoleh itu, kerajaan negeri menerusi rakan pelaksana projek PSI kini dalam proses memohon kelulusan Pelan Pengurusan Alam Sekitar (EMP) daripada JAS Pulau Pinang.

“Kerja-kerja penambakan hanya akan bermula pada suku ketiga tahun ini,” katanya.

Chow berkata kerja-kerja penambakan akan bermula di Pulau A yang bakal dijadikan sebagai Taman Teknologi Hijau.

Kelulusan diberikan untuk pembinaan tiga pulau, yang ketika ini dinamakan sebagai A, B dan C, katanya.

Beliau berkata pembinaan akan dimulakan di pulau A, berkeluasan 930 hektar, yang dijangka mengambil masa selama sembilan tahun untuk disiapkan.

Menurut Chow, laporan EIA yang diluluskan itu akan dimuat naik dalam laman sesawang Penang Infrastructure Corporation untuk bacaan umum.

PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas, namun projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.


60 peratus penduduk Singapura pernah dijangkiti Covid-19: MOH

Sekurang-kurangnya 60 peratus penduduk Singapura pernah dan telah dijangkiti Covid-19, tetapi ini tidak bermakna terdapat kelompok imuniti, kata Menteri Kesihatan Ong Ye Kung.

Ramai saintis di seluruh dunia tidak fikir imuniti kumpulan boleh dicapai kerana coronavirus akan terus bermutasi, terlepas daripada perlindungan vaksin dan menjangkiti manusia, katanya.

Menurut rekod, terdapat kira-kira 1.7 juta kes yang dilaporkan di Singapura, iaitu kira-kira 30 peratus daripada populasi negara itu.

Katanya Kementerian Kesihatan (MOH) juga secara sistematik memantau sampel darah daripada kes rutin poliklinik dan sukarelawan sihat lain untuk mengesan tanda-tanda jangkitan sebelumnya.

“Daripada sampel ini, kami menganggarkan kira-kira 60 peratus penduduk tempatan berkemungkinan telah dijangkiti Covid-19,” katanya.

Pada amnya, saintis di seluruh dunia tidak berpendapat bahawa imuniti kelompok boleh dicapai kerana virus itu akan terus bermutasi, terlepas daripada perlindungan vaksin dan menjangkiti manusia, katanya.

Apa yang boleh dicapai ialah “perlindungan penduduk terhadap jangkitan teruk” melalui vaksinasi, kata Ong.

Inilah yang membolehkan sistem penjagaan kesihatan mengharungi gelombang jangkitan, walaupun dengan bilangan kes yang tinggi, kerana terjemahan jangkitan kepada penyakit teruk adalah rendah, katanya lagi.

Menurutnya, tatkala Singapura masih berada di tengah-tengah gelombang jangkitan yang didorong oleh sub-varian BA.5 Omicron, sejak 10 hari lalu, bilangan jangkitan telah menurun.

Beliau berkata nisbah jangkitan minggu ke minggu telah menurun di bawah 0.9 sepanjang minggu lalu, dan “kita sepatutnya melihat gelombang semakin berkurangan minggu ini”.

Semasa gelombang Omicron terakhir pada awal tahun ini, 2.4 peratus penduduk yang dijangkiti memerlukan kemasukan ke hospital, sambil beliau menambah bahawa peratusan sebenar lebih rendah kerana kes yang tidak dilaporkan. – Agensi


Majoriti pengundi Tambun tolak Anwar

Pengerusi Pakatan Harapan (PH), Datuk Seri Anwar Ibrahim hanya menang majoriti 3,736 undi sahaja apabila memperoleh 49,625 undi dalam saingan empat penjuru di Parlimen Tambun pada PRU-15 semalam (19 November 2022).

Pada PRU-14 lalu, penyandangnya Datuk Seri Ahmad Faizal Azumu yang bertanding atas tiket PKR menang dengan majoriti 5,320 undi.

Dua pencabar utama Anwar kali ini, Ahmad Faizal yang juga calon Perikatan Nasional memperoleh 45,889 undi, dan calon BN, Datuk Aminuddin Md Hanafiah (28,140 undi), manakala calon Pejuang Abdul Rahim Tahir hilang deposit apabila mendapat 1,115 undi.

Dicampur undi diperoleh calon Perikatan Nasional, BN dan Pejuang, bermakna majoriti pengundi Parlimen Tambun telah menolak Presiden PKR itu daripada mewakili mereka.

Majoriti sokongan diperoleh Anwar adalah daripada pengundi kaum Cina di Tambun yang sinonim dengan PH dan DAP, berbanding bangsa Melayu yang menolaknya adalah lebih tinggi.

Sementara itu, bagi kerusi tumpuan lain, calon Perikatan Nasional Parlimen Pasir Salak Jamaluddin Yahya menang dengan majoriti 5,003 undi apabila memperoleh 24,897 undi.

Beliau mengalahkan tiga calon lain iaitu Khairul Azwan Harun (BN); Ustaz Nik Omar (PH); dan Zairol Hizam Zakaria (Pejuang).


Fahmi bidas Asyraf tak sensitif kesusahan rakyat desak PRU awal

Tindakan Ketua Pemuda UMNO, Datuk Asyraf Wajdi Dusuki yang berterusan mendesak Perdana Menteri Datuk Seri Ismail Sabri Yaakob supaya pilihan raya umum ke-15 (PRU-15) disegerakan disifatkan tidak sensitifif.

Pengarah Komunikasi PKR, Fahmi Fadzil membidas Asyraf hanya pentingkan diri sendiri dan tidak memahami kesusahan rakyat dihadapi rakyat susulan kenaikan harga barang dengan berterusan membuat desakan supaya PRU-15 diawalkan.

“Saya rasa Datuk Asyraf seakan-akan tidak sensitif. Rakyat tengah sengsara cari kerja, dengan minyak dan ayam harga tinggi tetapi beliau mahu PRU. Saya rasa ini hanya memikirkan periuk nasi sendiri, dia patut fikirkan periuk nasi rakyat.

“Pada waktu ini, semua pihak sedang berusaha untuk membantu rakyat. Macam saya, tengah bantu rakyat di Lembah Pantai, tetapi beliau hendak PRU, saya rasa tidak sesuai,” katanya yang juga Ahli Parlimen Lembah Pantai dipetik laporan media.

Pada Jumaat, Asyraf memaklumkan bahawa PRU15 mungkin diadakan seawal-awalnya dalam tempoh dua bulan dari sekarang dengan jangkaan sama ada September atau Oktober.

Perkara tersebut disuarakan berdasarkan keperluan segera untuk mengembalikan mandat kepada rakyat dalam usaha menstabilkan kerajaan.

Mengulas lanjut, Fahmi berkata, Asyraf seharusnya mengikuti prosedur yang ada tanpa melangkaui proses yang ditetapkan.

Untuk rekod, selain Asyraf yang mendesak supaya PRU-15 disegerakan, pemimpin utama UMNO lain seperti Presidennya, Datuk Seri Ahmad Zahid Hamidi juga sebelum ini membuat desakan yang sama supaya PRU-15 disegerakan.


Kenderaan meningkat di lebuh raya menuju ke KL

Lebuh raya utama menuju ke ibu kota, Kuala Lumpur semakin sesak susulan peningkatan jumlah kenderaan yang pulang selepas berakhir cuti Hari Raya Aidilfitri.

Lembaga Lebuhraya Malaysia (LLM), aliran trafik tinggi berlaku di Projek Lebuh Raya Utara Selatan (PLUS) membabitkan laluan arah selatan di Permatang Pauh-Hentian Juru, Bukit Gantang-Bukit Berapit dan Simpang Pulai-Gopeng pada pukul 10.39 pagi tadi.

Selain itu, satu kemalangan di laluan Tapah-Gopeng (KM 308.5 arah Utara) menyebabkan lorong kanan terhalang dan berlaku trafik sesak di kedua-dua arah 5.4 km arah Selatan dan 2.8 km arah utara.

Dalam pada itu, status trafik lebuh raya timur berjalan lancar termasuk lokasi di sekitar Plaza Tol utama seperti Gombak, Bentong, Karak dan Kuala Terengganu setakat pukul 7.39 pagi.


721 kes baharu, dua kematian

Jangkitan harian Covid-19 dalam tempoh 24 jam semalam (Isnin, 19 Disember 2022) turun lagi kepada 721 kes, berbanding 847 yang dilaporkan pada Ahad, menurut data Kementerian Kesihatan (KKM) yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,018,584 kes dengan 4,966,235 pesakit telah sembuh, termasuk 914 yang pulih semalam.

Dalam tempoh semalam juga sebanyak 487 kes melibatkan individu yang telah menerima vaksin dos penggalak; diikuti 146 kes individu lengkap divaksinasi; tiga kes (individu belum lengkap divaksinasi); dan 85 kes (individu tidak divaksinasi).

Rekod KKM juga menunjukkan sebanyak 15,541 kes masih aktif, turun berbanding 15,736 yang dicatat pada Ahad, manakala 14,812 pesakit masih menjalani kuarantin di rumah (14,724 pada Ahad). Tiada pesakit yang ditempatkan di PKRC.

Menurut KKM, seramai 685 pesakit menerima rawatan di hospital, turun lagi berbanding 963 pada Ahad, dan 44 dimasukkan ke unit rawatan rapi (49 pada Ahad), dengan 23 pesakit memerlukan alat bantuan pernafasan (26 pada Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai dua pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Jumlah itu menjadikan kumulatif kematian sejak 17 Mac 2020 meningkat kepada 36,808 mangsa, termasuk 7,844 kes BID.

Kematian itu dilaporkan di Johor dan Selangor.


Harga petrol, diesel kekal

Kementerian Kewangan (MoF) mengekalkan harga runcit petrol RON97, RON95 dan diesel bagi tempoh seminggu bermula esok hingga 27 April.

Dalam kenyataan hari ini MoF berkata harga runcit petrol RON97 dan RON95 masing-masing kekal pada RM3.81 dan RM2.05 seliter, manakala diesel RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Walaupun harga pasaran sebenar bagi kedua-dua produk itu telah meningkat melebihi paras harga siling ditetapkan, sepertimana dapat dilihat pada harga runcit petrol RON97 yang ditetapkan mengikut harga pasaran,” menurut kenyataan itu.

Harga itu berdasarkan penetapan harga runcit produk petrolum secara mingguan menggunakan formula Automatic Pricing Mechanism.

MOF memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Bila PRN baharu bincang kedudukan Ketua Menteri P. Pinang: DAP

DAP akan membincangkan berhubung kedudukan Ketua Menteri (KM) Pulau Pinang apabila Pilihan Raya Negeri (PRN) berkenaan diadakan.

Pendirian berhubung isu jawatan isu tersebut dinyatakan Setiausaha Agung DAP, Anthony Loke tetapi pada masa sama berkata partinya akan terus menyokong kepimpinan Chow Kon Yeow sebagai KM negeri ketika ini.

“Bila sampai Pilihan Raya Negeri (PRN) nanti, baru kita bincang semula tentang jawatan Ketua Menteri Pulau Pinang.

“Sekarang ini Dewan Undangan Negeri (DUN) Pulau Pinang masih belum dibubarkan. Oleh itu, kerajaan negeri di sana masih berfungsi seperti biasa. DAP masih mendukung kepimpinan Kon Yeow untuk terus menerajui negeri,” katanya dipetik laporan BH.

Katanya, kerajaan Pulau Pinang masih berfungsi seperti biasa menerusi kepimpinan Kon Yeow.

Beliau berkata demikian pada sidang media selepas merasmikan Konvensyen DAP Johor hari ini.

Sebelum ini sebuah portal berita mendakwa kononnya terdapat desakan dari dalam DAP untuk menyekat Kon Yeow daripada kembali menjadi KM selepas PRN akan datang.

Laporan berkenaan mendakwa, Pengerusi DAP, Lim Guan Eng bakal kembali menerajui kerajaan negeri selepas mendakwa Kon Yeow dilihat tidak berkesan sebagai KM.

Kelmarin, media melaporkan mana-mana bekas KM Pulau Pinang yang berkhidmat selama dua penggal sebelum atau selepas pindaan Perlembagaan Negeri berkuat kuasa, tidak boleh dilantik semula ke jawatan sama.

Kon Yeow dilaporkan berkata Perkara 7 Fasal 2 (a)(ii) Perlembagaan Negeri Pulau Pinang memperuntukkan KM hendaklah dilantik dalam kalangan individu yang tidak pernah pada bila-bila masa memegang jawatan itu bagi dua penggal.

“Undang-undang itu jelas dan ia bukan sahaja mengikat saya pada masa hadapan tetapi (turut) mengikat mana-mana ketua menteri yang sudah berkhidmat selama dua penggal pada bila-bila masa.

“Peraturan utama dalam mentafsir Perlembagaan ialah apabila bahasa yang digunakan adalah jelas dan tiada pertimbangan luar perlu dirujuk untuk membantu mencari maksud dalam mentafsir Perlembagaan itu.

“Ini kesimpulan yang boleh kita sampaikan kepada rakyat atau pihak yang tidak pasti dan kita pun selalu mendapat pertanyaan mengenai isu ini,” katanya.


Tanah runtuh: Jumlah mangsa terkorban meningkat kepada 21

Jumlah mangsa yang terkorban akibat tanah runtuh di tapak perkhemahan Father’s Organic Farm di Batang Kali, Selangor, sehingga jam 7 malam ini meningkat kepada 21 orang.

Jabatan Bomba dan Penyelamat Malaysia (JBPM) dalam satu kenyataan petang tadi berkata sehingga jam 6.18 petang, 12 mangsa, termasuk lima guru dikhuatiri masih hilang.

Menurutnya, seramai 61 mangsa terselamat dalam kejadian tanah runtuh itu.

“Sehingga jam 6.18 petang, seramai 61 orang mangsa selamat, 21 orang mangsa meninggal dunia dan 12 orang mangsa dikhuatiri masih hilang.

“Operasi mencari dan menyelamat mangsa masih giat dijalankan dan akan dilakukan 24 jam,” kata kenyataan itu.

Jurucakap JBPM Selangor pula berkata, seramai 230 pegawai dan anggotanya dari Selangor, Kuala Lumpur dan Negeri Sembilan akan meneruskan pencarian sehingga malam ini.

“Operasi mencari dan menyelamat akan dihentikan sekiranya cuaca tidak mengizinkan,” katanya.

Sementara itu, tujuh guru wanita Sekolah Jenis Kebangsaan Cina (SJKC) Mun Choong dilaporkan terbabit dalam tragedi itu dengan dua daripadanya terselamat.

Pengerusi Persatuan Ibu Bapa dan Guru (PIBG), SJKC Mun Choong, U Chin Ong berkata nasib lima lagi guru masih belum diketahui dan usaha mengesan mereka masih dilakukan.

Chin Ong berkata, kumpulan 23 orang itu membabitkan guru dan keluarga mereka berada di tapak perkhemahan sejak Rabu lalu.

“Mereka sepatutnya pulang pagi ini,” katanya.

Mengulas lanjut, Chin Ong berkata, aktiviti perkhemahan di tapak perkhemahan Father’s Organic Farm itu bukan aktiviti rasmi sekolah.


PRN Johor, UMNO sudah berani derhaka titah Sultan Johor?

Sultan Johor, Sultan Ibrahim Sultan Iskandar sebelum ini dengan tegas bertitah agar ahli politik berhenti berebut kuasa, bagaimanapun nampaknya ia tidak diendahkan UMNO yang lebih mahu mementingkan kuasa dominan mereka.

Jika sebelum ini semasa krisis politik di peringkat kerajaan pusat, UMNO bersungguh-sungguh menggunakan alasan kononnya tidak mahu menderhaka kepada Institusi Diraja tetapi kini seakan-akan pemimpin utama parti itu sudah berani mencabar titah Sultan Johor pula.

Untuk rekod pada 10 Ogos tahun lalu, Baginda bertitah agar semua pemimpin mengutamakan kepentingan rakyat serta perpaduan ummah dan bukan demi kepentingan peribadi.

“Saya berasa kecewa apabila ada pemimpin yang mengganggu kerajaan dan berebut kuasa di saat rakyat dalam keadaan susah dan gelisah berdepan dengan wabak Covid-19 yang semakin membimbangkan.

“Sempena permulaan Tahun 1443 Hijrah hari ini, saya menyeru kepada semua pemimpin Islam, terutama pemimpin bangsa Melayu di negara ini, supaya menginsafi bahawa segala kuasa pemerintahan itu adalah hak Allah.

“Dialah yang memberi kuasa kepada orang yang dikehendaki, dan Dia juga yang mencabut kuasa pemerintahan daripada sesiapa yang Dia kehendaki,” titah Baginda dalam satu kenyataan tahun lalu.

Namun, pemimpin UMNO waktu itu khususnya Presiden, Datuk Seri Ahmad Zahid Hamidi bersama gerombolan Ahli Parlimen (MP) bertindak mengabaikan titah tersebut sebaliknya meneruskan rancangan menarik sokongan terhadap kerajaan Perikatan Nasional (PN) pimpinan Tan Sri Muhyiddin Yassin.

Kini, UMNO sekali lagi mengambil langkah sama apabila meneruskan rancangan untuk mendesak supaya pilihan raya negeri (PRN) Johor diadakan pula.

Namun, bagi Timbalan Presiden Persatuan Anak Melayu Johor (PAMJ), Najmuddin Mahmood, langkah UMNO tersebut sama sekali tidak wajar dan merayu kepada Sultan Johor agar tidak membiarkan rakyat dalam kesusahan akibat kerakusan ahli-ahli politik mengejar kuasa.

“Saya rasa kalau rakyat bersuara, Tuanku mesti dengar suara rakyat sebab Baginda adalah pemimpin yang saksama dan tidak memihak kepada ahli politik yang rakus,” katanya dipetik portal SatuBerita.

Beliau menambah, malah sebelum ini Sultan Johor pernah menegur Ahli Dewan Undangan Negeri (ADUN) Johor supaya mengutamakan kebajikan rakyat daripada agenda politik sempit.

“Teguran Baginda itu benar dan tepat kerana ahli politik tidak sepatutnya pentingkan diri. Mereka wakil rakyat bukannya wakil parti politik.” tambahnya.

Sementara itu Penganalisis Politik, Mujibu Abd. Muis berkata, Sultan Johor boleh menasihati pemimpin negeri jika mereka bertegas mahu mengadakan PRN.

“Buat sementara waktu, mungkin Tuanku Sultan boleh pertimbangkan untuk tangguh. Kalau kita tengok apa yang berlaku di Melaka, kurang jumlah pengundi yang turun mengundi, itulah yang boleh juga berlaku di negeri Johor,” katanya ketika dihubungi SatuBerita.

Pensyarah Sains Pentadbiran dan Pengajian Polisi Universiti Teknologi Mara (UiTM) itu menambah, dengan pelbagai masalah yang menghimpit rakyat pada masa ini, sentimen dan mood rakyat dalam konteks untuk berpolitik berada di tahap yang paling rendah.

“Saya berharap Tuanku Sultan menghalang pilihan raya berlaku, kita masih lagi dalam keadaan tidak berapa stabil,” ujarnya.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli Dewan Undangan Negeri (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi Dewan Undangan Negeri (DUN), sekali gus meyakinkan UMNO untuk menghadapi PRN Johor.


Singapura 16,857 jangkitan baharu, Indonesia 46,643 kes

Singapura hari ini melaporkan 16,857 jangkitan baharu Covid-19, menjadikan keseluruhannya kes positif yang dikesan sejak awal 2020 lalu meningkat kepada 696,652 kes.

Statistik laman sesawang Kementerian Kesihatan Singapura (MOH) juga menunjukkan seramai 13 pesakit meninggal dunia akibat komplikasi Covid-19 dalam tempoh 24 jam hari ini, menjadikan kumulatif sebanyak 999 kes.

Daripada jumlah kes baharu itu, 16,714 melibatkan penularan tempatan dan 143 lagi adalah kes import, lapor MOH.

Seramai 1,553 pesakit Covid-19 dimasukkan ke hospital, dengan 212 daripadanya memerlukan bantuan oksigen.

Lima puluh pesakit lagi dirawat di unit rawatan rapi, meningkat berbanding 46 pesakit pada Jumaat.

Kebanyakan jangkitan baharu di Singapura adalah kes Protokol 2, iaitu mereka yang sihat atau dinilai mempunyai gejala ringan.

Daripada jumlah kes baharu itu, 14,410 diklasifikasikan di bawah Protokol 2, terdiri daripada 14,333 kes tempatan dan 77 kes import.

Seramai 2,447 pesakit lagi dikenal pasti menerusi ujian PCR, dengan 66 membabitkan kes import.

Sementara itu, Indonesia pula merekodkan 46,643 jangkitan baharu hari ini menjadikan kumulatif positif Covid-19 di negara itu melebihi 5.5 juta kes, tertinggi dalam kalangan negara-negara ASEAN.

Daripada jumlah itu lebih 4.7 juta pesakit telah sembuh, termasuk 41,805 pesakit yang pulih hari ini.

Sementara itu, Pasukan Khas Covid-19 Indonesia memaklumkan seramai 258 pesakit meninggal dunia hari ini, menjadikan keseluruhannya 147,000 kes kematian.

Indonesia juga mencatat 578,353 kes aktif. – Agensi


Penemuan gas terbaharu Pakistan di kawasan Waziristan Utara

Pakistan berjaya menemukan gas di kawasan Waziristan Utara wilayah Khyber Pakhtunkhwa.

Mari Petroleum Company Ltd (MPCL), pengeluar gas kedua terbesar di Pakistan, dalam satu kenyataan memaklumkan pihaknya menemukan gas dan pemeluwapan di Blok Barat Bannu, lapor Bernama.

Aliran gas ialah 25 juta kaki padu standard sehari (mmscfd) dan aliran pemeluwap ialah 300 tong sehari (bpd) semasa percubaan.

“Ini adalah penemuan gas dan pemeluwapan pertama di kawasan Waziristan Utara, yang terhasil daripada usaha penerokaan bersepadu oleh MPCL,” menurut syarikat itu.


Menteri KDN kata belum tengok lagi surat RoS untuk UMNO

Menteri Dalam Negeri, Datuk Seri Saifuddin Nasution Ismail masih belum melihat surat maklum balas Jabatan Pendaftaran Pertubuhan (RoS) berhubung kelulusan terhadap usul tambahan Perhimpunan Agung Umno (PAU).

Beliau meminta diberi ruang untuk meneliti surat tersebut sebelum mengulas lanjut.

“Saya tidak tengok lagi surat itu. Jadi untuk berlaku adil, bagi saya buat persediaan untuk saya berkomunikasi dengan pihak yang disebut. Bagi saya peluang untuk tengok surat itu dulu,” katanya lapor Utusan.

Saifuddin yang baru tiba dari urusannya di luar negara mengakui tidak pernah berkomunikasi dengan mana-mana pihak berhubung perkara tersebut.

Kelmarin, Presiden UMNO, Datuk Seri Ahmad Zahid Hamidi memaklumkan sudah menerima surat daripada KDN mengenai keputusan RoS pada Jumaat lalu.

Beliau juga menyatakan kesediaan untuk menerbitkan surat tersebut susulan gesaan Naib Presidennya, Datuk Seri Ismail Sabri Yaakob yang meminta beliau menunjukkan surat tersebut berikutan pertikaian status usul tambahan yang diluluskan pada Perhimpunan Agung UMNO 2022 itu.

Sementara itu, Saifuddin berkata beliau tidak pernah membuat sebarang kenyataan mengenai surat tersebut dan akan memanggil ketua setiausaha KDN serta pegawainya selepas melihat surat berkenaan.

“Saya tidak akan membuat spekulasi sana sini, (tidak akan ikut) dia ni kata ada surat, dia ni kata tidak ada surat. Takkan saya nak buat kenyataan teraba-raba begitu,” katanya.

Pada perhimpunan Januari lalu, parti itu meluluskan usul tambahan yang kontroversi agar tiada pertandingan untuk jawatan presiden dan timbalan presiden dalam pemilihan parti akan datang.

Ros kemudiannya dilaporkan menyiasat kemungkinan berlakunya pelanggaran perlembagaan parti selepas usul itu diluluskan.

Sebelumnya dua ahli UMNO memfailkan aduan kepada RoS dan mendakwa tindakan membentangkan usul itu di perhimpunan melanggar Artikel 10 perlembagaan parti Melayu tersebut.


Kerajaan tapi berperangai pembangkang : Gerakan

Kerajaan campuran pimpinan Datuk Seri Anwar Ibrahim bersikap seperti pembangkang yang ‘gila kuasa’.

Bekas Naib Presiden Parti Gerakan Rakyat (Gerakan), Datuk G Parameswaran berkata rakyat harus sedar keadaan ini yang pada akhirnya memangsakan mereka kerana kerajaan terlalu rancak berpolitik.

“Kini PH-BN masing-masing masih bersikap seperti pembangkang yang ‘gila kuasa’. PH-BN sengaja memainkan isu sensitif untuk menonjolkan parti mana paling berkuasa.

“Jadi, rakyat harus sedar bahawa kerajaan hari ini ‘gila kuasa’ seronok menyebarkan fitnah terhadap Perikatan Nasional (PN).

“Disebabkan nafsu membuak mereka bermain politik, rakyat pula menjadi mangsa terpaksa menerima beban hanya disebabkan sikap tidak bertanggungjawab mereka,” katanya.

Beliau mempertikaikan tindakan kerajaan yang fokus ‘menyerang’ Menteri Besar Kedah, Datuk Seri Muhammad Sanusi Md Nor namun masalah rakyat tidak dapat diselesaikan.

“Harga barang meningkat, rakyat semakin terbeban. Kini kerajaan semakin galak guna undang-undang tekan lawan politik.

“Sebagai kerajaan, mereka perlulah menyelesaikan masalah ekonomi dan kebajikan rakyat. Bukannya fokus untuk menjatuhkan parti pembangkang

“Kini serangan demi serangan, fitnah demi fitnah dihadapkan kepada PN malah mereka berkomplot untuk menjatuhkan Sanusi (yang) dikatakan pemimpin PN paling ditakuti PH-BN.

“Kalau mereka hanya fokus untuk menjatuhkan Sanusi, bagaimana pula dengan rakyat Malaysia yang kini sedang menghadapi kesusahan. Adakah bermain politik lagi penting daripada menyelesaikan masalah rakyat” katanya.

Sehubungan itu, beliau menggesa pengundi di enam negeri yang bakal memilih pada 12 Ogos ini agar menolak PH-BN.


Gangguan air mulai 30 Mac: Tangguh lah dulu sehingga boleh rentas negeri

“Tangguh lah dulu sehingga boleh rentas negeri… setidaknya kita boleh balik kampung.”

“Kalau buat lepas PKP habis boleh tak.. bukan apa senang rakyat nak cari inisiatif lain waktu proses itu dilakukan.”

Itu antara komen penduduk di Lembah Klang susulan pengumuman Pengurusan Air Selangor Sdn Bhd (Air Selangor) untuk menjalankan kerja pengalihan dan penyambungan paip baharu, mulai 30 Mac ini.

Air Selangor dalam satu kenyataan memaklumkan pengguna di 89 kawasan di sekitar Lembah Klang bakal berdepan gangguan bekalan air antara 48 jam hingga 68 jam bermula 30 Mac hingga 9 April ini.

Katanya, kerja pengalihan dan penyambungan paip baharu berdekatan kilang Carlsberg di Persiaran Selangor di Seksyen 15, Shah Alam pada 30 Mac, jam 9 pagi hingga 9 malam, bakal menyebabkan gangguan bekalan air berjadual selama 48 jam.

Gangguan bekalan air berjadual akan dialami di lima kawasan di Wilayah Petaling, Wilayah Klang (14) dan di Wilayah Shah Alam (12) bermula jam 9 pagi, 30 Mac. Bekalan air dijangka akan pulih sepenuhnya pada jam 9 pagi, 1 April.

“Ingin memaklumkan bahawa kerja-kerja penyenggaraan secara berjadual untuk beberapa aset-aset utama Air Selangor akan dilaksanakan pada tahun 2021 bagi memastikan perkhidmatan bekalan air yang berterusan dapat diberikan kepada pengguna pada masa hadapan.

“Air Selangor telah mendapat kelulusan daripada Suruhanjaya Perkhidmatan Air Negara (SPAN) bagi melaksanakan kerja-kerja penyenggaraan aset utama secara berjadual berkenaan,” kata kenyataan itu.

Sementara itu, kerja penggantian injap di jajaran paip air mentah dari Empangan Klang Gates dan menyebabkan henti tugas sementara Loji Rawatan Air Bukit Nanas dan Wangsa Maju bakal menyebabkan gangguan bekalan air berjadual selama 68 jam.

Kerja-kerja penggantian injap ini akan dilaksanakan pada 6 April, jam 9 pagi hingga 9 malam, akan membabitkan gangguan air di 12 kawasan di Wilayah Gombak dan Wilayah Kuala Lumpur (46) bermula jam 9 pagi, 6 April. Bekalan air dijangka akan pulih sepenuhnya pada jam 5 pagi 9 April.

Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada kuantiti bekalan air, jarak lokasi premis pengguna dan tekanan air pada sistem agihan, kata kenyataan itu.

Sehubungan itu, Air Selangor menasihatkan pengguna yang terjejas untuk menyimpan bekalan air secukupnya dan menggunakan air secara berhemat sepanjang tempoh gangguan bekalan air berjadual ini.

“Untuk maklumat lanjut, sila layari laman sesawang Air Selangor di www.airselangor.com. Pengguna juga boleh merujuk kesemua saluran komunikasi rasmi kami seperti aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300,” katanya.


SELAMAT TINGGAL UMNO – Bekas Ketua Hakim

Oleh Tun Abdul Hamid Mohamad
Khamis 24 November 2022

Kenyataan akhbar yang dikeluarkan oleh Istana Negara mengatakan bahawa Yang di-Pertuan Agong (YDPA) telah membuat keputusan melantik DS Anwar Ibrahim sebagai Perdana Menteri (PM) ke-10. Baginda membuat keputusan itu setelah berbincang dengan Raja-Raja Melayu “untuk membolehkan Baginda membuat keputusan yang terbaik demi kepentingan dan kesejahteraan negara serta rakyat.”

“Hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah Kerajaan yang stabil untuk merancakkan lanskap ekonomi dan pembangunan negara.”

Tidak pula disebut parti-parti yang bersetuju bergabung dengan PH dan berapa orangkah ahli-ahli Dewan Rakyat (DR) yang menyokong DS Anwar.

Dengan pelantikan ini tercapailah cita-cita DS Anwar setelah sekian lama menunggu. Apa yang akan dilakunya selepas ini sama-samalah kita menunggu untuk melihatnya.

Yang paling licik adalah DAP. Dengan menutup mulut dan tidak menampakkan muka mereka sepanjang kempen PRU-15 dan rundingan bergabung selepas PRU-15, mereka tidak membangkitkan kecurigaan orang Melayu terhadapnya seperti sebelumnya.

Sehinggakan, semasa menunggu untuk mengambil ubat di Hospital Putrajaya tengah hari 24 November 2022, isteri saya terdengar seorang pesakit perempuan berkata, “Kali ni DAP tak ada, cuma PKR. Cina tak ada pun, semua Melayu. PH la ni berlain daripada PH dahulu. Dulu PH Mahathir. Ini PH Anwar. Kita sokong pun tak apa.” Begitu berkesan sekali taktik mereka.

DS Anwar dari awal lagi bersetuju untuk mengadakan kerajaan perpaduan. Alasan yang digunanya ialah beliau tidak mahu derhaka kepada YDPA. Sebenarnya beliau tahu itulah satu-satunya cara untuk beliau menjadi PM.

Mengikut berita, semasa TS Muhyiddin menghadap YDPA, DS Anwar sedang menunggu di bilik sebelah untuk menandatangani perjanjian yang telah disediakan oleh pihak Istana Negara. Jika cerita itu benar, soalnya adakah terdapat satu komplot antara beliau dengan pegawai-pegawai Istana Negara seperti yang dikatakan pernah berlaku dahulu?

TS Muhyiddin telah menyatakan rasa tidak puas hatinya dengan cara penentuan bilangan penyokong yang diperolehi olehya dan DS Anwar. Mengikutnya, pada 22 November 2022 lagi beliau telah menghantar sebanyak 115 SD menyokongnya, yang termasuk 10 dari BN. Pada 23 November 2022, semasa beliau menghadap YDPA apabila beliau memberitahu YDPA beliau mempunyai 115 penyokong, YDPA terkejut dan berkata baginda tidak tahu. Adakah pegawai-pegawai istana yang bertanggungjawab tidak memberitahu baginda?

Pada 22 November 2022 petang, tempoh menyampaikan SD telah dipanjangkan. Dalam masa dua hari berikutnya DT BN dan MKT UMNO sibuk bermesyuarat. Berulang kali keputusannya dilaporkan bahawa BN berkecuali.

Kemudian keluar pula cerita DS Dr. Wee Ka Siong, Presiden MCA melenting kerana DS Zahid dalam suratnya kepada YDPA telah menyatakan 30 ahli DR BN menyokong DS Anwar sebagai PM padahal mesyuarat DT BN memutuskan mereka berkecuali. Beliau begitu marah terhadap DS Zahid hingga mahukan undi tidak percaya sebagai Pengerusi DT BN dibuat terhadap DS Zahid. Ada pihak yang membuat laporan Polis menuduh DS Zahid menipu YDPA.

Malam 23 November 2022, keluar pula berita bahawa semua sepuluh orang ahli DR UMNO yang menandatangani SD menyokong TS Muhyiddin itu menandatangani SD menarik balik sokongan mereka itu.

Saya menyangkakan bahawa pendirian 30 ahli-ahli DR BN itu adalah berkecuali sehingga terbaca NST online jam 9.15 malam 24 November 2022 yang mengatakan antara penyokong DS Anwar adalah 28 ahli DR BN. Beberapa minit kemudian, keluar pula berita bahawa PH, BN dan GPS akan menubuhkan Kerajaan Perpaduan dan Isnin diisytiharkan cuti umum. Jadi, jelaslah sekarang bahawa BN menyokong DS Anwar, bukan berkecuali.

Bagi saya, bahawa UMNO/BN berkecuali pun saya kecewa kerana ia sepatutnya bergabung dengan PN untuk menghalang PH berkuasa. Bergabung dengan PH tidak boleh diterima langsung. Ia adalah satu penipuan kepada pengundi-pengundi Melayu.

Turut mendukacitakan ialah peranan yang dimainkan oleh Istana Negara yang seolah-olah membantu DS Anwar menjadi Perdana Menteri dan PH berkuasa. Bahawa YDPA menitah kepada ketua-ketua parti supaya menimbang cadangan mengadakan kerajaan perpaduan itu tidak boleh dinafikan. Ini disahkan oleh ketua-ketua parti itu sendiri.

Ini adalah ulangan apa yang berlaku dua tahun dahulu. Ia tidak sepatutnya berlaku. YDPA tidak sepatutnya terlibat dalam politik. Ini bukan soal ikut Westminster atau tidak. Ini soal campur tangan dalam dasar parti dan tujuan pengundi. Dalam PRU ini, misalnya PN telah mengeluarkan manifesto dan berkempen bahawa mereka menentang dasar-dasar PH dan pengundi-pengundi mengundi PN atas alasan itu. Setelah selesai pilihan raya dan calon-calon yang mereka undi menang, partinya dititahkan bergabung dengan PH. Nasiblah PN bertegas tidak mahu bergabung dengan PH untuk menubuh kerajaan. Bagaimana dengan BN dan GPS?

Saya tidak faham bagaimana sepuluh orang ahli-ahli DR UMNO yang pada mulanya membuat SD menyokong TS Muhyiddin itu boleh menarik balik SD mereka. Takut sangatkah kepada DS Zahid dan dipecat? Saya juga tidak faham bagaimana ahli-ahli MKT yang berkali-kali mengundi untuk berkecuali, boleh menerima keputuan (siapa?) bahawa BN/UMNO bersetuju menyokong DS Anwar Ibram sebagai PM dan bergabung menubuh kerajaan dengan PH. Takut sangatkah mereka kepada DS Zahid? Adakah mereka juga bersekongkol untuk berbohong?

Jam 6.00 petang 24 November 2022, keluar berita wakil 130 Bahagian UMNO telah sampai ke WTC untuk memberi sokongan yang tidak berbelah bagi kepada Presiden dan pemimpin-pemimpin mereka. Jika semua Bahagian UMNO menyokong Presiden dan pemimpin-pemimpin mereka pun, kita belum tahu bagaimana perasaan pengundi-pengundi Melayu yang mengundi UMNO/BN dalam PRU15. PRK dan PRN akan diadakan tidak lama lagi. Saya ingin lihat prestasi UMNO/BN.

Biar apa pun, saya merasa tertipu. Saya sudah tidak percaya kepada pemimpin-pemimpin UMNO lagi. Selamat tinggal UMNO.

Tun Abdul Hamid Mohamad
Bekas Ketua Hakim Negara

*Tulisan ini adalah pandangan peribadi penulis yang dipetik daripada blog beliau dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


100 buah rumah rosak dipukul ribut di Perlis

Sebanyak 100 rumah di beberapa kampung mengalami kerosakan khususnya pada bahagian bumbung dalam kejadian hujan lebat dan ribut yang melanda negeri ini, semalam.

Pengarah Angkatan Pertahanan Awam Perlis Lt.Kol (PA) Mohd Izaimi Md Daud berkata sehingga kini pihaknya menerima laporan sebanyak 100 rumah terkesan akibat kejadian ribut yang bermula dari 10 pagi hingga lewat petang itu, lapor Bernama.

“Tiada kemalangan jiwa dilaporkan dan anggaran kerugian masih dalam penilaian,” katanya.

Beliau berkata APM menasihati orang ramai agar sentiasa berwaspada dengan keadaan cuaca yang tidak menentu ketika ini dan peka dengan amaran bencana yang dikeluarkan oleh pihak berkuasa.

“Saya harap orang ramai patuh dengan arahan yang dikeluarkan oleh pihak berkuasa dan menyimpan barang-barang berharga di tempat selamat,” katanya.

Semalam Bernama melaporkan lebih 50 rumah mengalami kerosakan akibat ribut yang melanda Perlis.

Antara kawasan yang terjejas ialah Mata Ayer, Kampung Panggas Kechil, Kampung Lubok Besar, Kuala Perlis, Padang Pauh, Lubuk Sireh, Kangar, Abi, Bukit Keteri, Kurung Batang, Balik Bukit, Wang Besar dan Beseri.

Menurut laman web Jabatan Meteorologi Malaysia, cuaca hujan pada sebelah pagi dan ribut petir pada sebelah petang di satu dua tempat di kawasan pedalaman di negeri ini akan berterusan sehingga Ahad (17 Julai).


Anak Zahid buat laporan selepas kalah pemilihan Bagan Datuk, tak berpuas hati

Laporan Jawatankuasa Pemilihan UMNO dibuat Datuk Nurulhidayah Ahmad Zahid berhubung keputusan pemilihan di Bahagian Bagan Datuk semalam.

Anak perempuan Presiden UMNO itu tidak berpuas hati dengan keputusan pemilihan Bahagian Bagan Datu susulan kekalahan bagi jawatan Ketua Wanita di bahagian tersebut yang didakwa wujud unsur menyalahi undang-undang parti.

Nurulhidayah, mendakwa pelanggaran itu membabitkan Perkara 4, Tataetika Pemilihan UMNO 2023, berkaitan pengaruh tidak wajar.

“WhatsApp pada malam pemilihan 10 Mac daripada seorang yang sudah dikenal pasti. Manipulasi, tipu helah, mendorong dan mengganggu.

“Perjuangan saya belum lagi tamat. Saya tidak kalah cuma belum lagi menang. Undi saya 115/268 dan yang ‘masih menang’ 133/268. Ini sudah dibawa ke Jawatankuasa Pemilihan UMNO,” katanya menerusi perkongsian hantaran di Facebook hari ini.

Berdasarkan gambar yang dikongsikan bersama kenyataan itu, yang dipercayai tangkap layar perbualan di aplikasi WhatsApp, antara lainnya mengandungi ayat berbentuk arahan, meminta supaya perwakilan Wanita UMNO di bahagian itu supaya menyokong penyandang Ketua Wanita UMNO Bagan Datuk, Zarozatin Isa.

Biarpun tewas dalam pemilihan Ketua Wanita UMNO di bahagian Bagan Datuk semalam, namun Nurulhidayah menang jawatan EXCO Wanita UMNO pusat.

UMNO Bahagian Bagan Datuk diterajui Zahid yang menang tanpa bertanding pada pemilihan kali ini.


Singapura beri amaran kes Covid XBB bakal memuncak bulan ini

Singapura menjangkakan gelombang semasa jangkitan Covid-19 dipacu oleh sub-varian Omicron XBB akan memuncak pada purata 15,000 kes sehari mulai pertengahan November.

Unjuran berdasarkan gelombang jangkitan sebelum ini menunjukkan bahawa Singapura mempunyai kapasiti penjagaan kesihatan yang mencukupi untuk menghadapi peningkatan kes Covid-19, kata Kementerian Kesihatan Republik Singapura (MOH) hari ini.

Hospital awam di Singapura telah pun mengambil pelbagai langkah, seperti menangguhkan kemasukan tidak segera, serta menyediakan 200 katil lagi untuk merawat pesakit Covid-19.

Dalam dua minggu akan datang, hospital awam akan mengendalikan lebih 800 katil untuk pesakit Covid-19, kata MOH. Kapasiti kemudahan rawatan Covid-19 juga akan ditingkatkan secara berperingkat untuk menyediakan lebih 800 katil.

“Ini berkemungkinan gelombang pendek dan meruncing yang didorong oleh XBB, selain sedikit sebanyak kes disebabkan jangkitan semula,” kata Menteri Kesihatan Ong Ye Kung pada sidang media.

Ketika Singapura berusaha untuk tidak kembali kepada sekatan seperti dilakukan peringkat awal wabak pada 2020, Ong menggesa rakyat Singapura untuk mengambil tanggungjawab peribadi di tengah-tengah gelombang baharu jangkitan.

Katanya kemungkinan mewajibkan pemakaian semula pelitup muka dan langkah kawalan yang lebih ketat tidak boleh diketepikan.

“Mungkin kita memakai semula pelitup muka kita, katakan di dalam rumah, atau di dalam dan di luar rumah, jika keadaan memerlukannya…

“Kita mungkin perlu meningkatkan VDS (langkah pengurusan selamat yang dibezakan dengan vaksinasi) ke tahap yang sesuai untuk melindungi mereka yang tidak terkini dengan vaksinasi mereka,” kata Ong.

“Kami memantau gelombang XBB dengan teliti dan kesannya terhadap sistem penjagaan kesihatan untuk melihat sama ada beberapa langkah ini perlu diambil.”

MOH juga menggesa orang ramai untuk mengunjungi jabatan kecemasan hospital hanya jika keadaan kecemasan sahaja.

Bagi meringankan beban klinik pengamal am dan poliklinik di sini, majikan digesa tidak meminta sijil perubatan daripada pekerja yang telah melakukan ujian kendiri dan positif Covid-19 atau mempunyai simptom jangkitan pernafasan akut.

“Ini bagi mengelakkan pesakit yang mempunyai simptom ringan atau tiada simptom mengunjungi awam, yang akan menjejaskan standard penjagaan bagi pesakit lain yang memerlukan rawatan perubatan,” kata MOH.

Mereka yang sihat digalakkan untuk bekerja dari rumah jika mereka boleh berbuat demikian, manakala mereka yang mempunyai simptom seperti selesema ringan juga digalakkan untuk mempertimbangkan telekonsultansi dengan doktor mereka.

Kadar penghunian katil dewasa keseluruhan di hospital pada pertengahan minggu adalah kira-kira 93 peratus, kata Pengarah Perkhidmatan Perubatan Singapura Kenneth Mak.

Untuk memastikan terdapat katil yang mencukupi bagi memenuhi permintaan yang semakin meningkat kedua-dua hospitalisasi Covid-19 dan bukan Covid-19, hospital awam telah diarahkan untuk secara progresif mengurangkan kerja klinikal pesakit yang tidak mendesak.

Ini adalah untuk memberi hospital lebih fleksibiliti bagi menyesuaikan kapasiti, kata Mak.

Sub-varian Omicron XBB atau dikenali sebagai BA.2.10, kini merupakan punca utama jangkitan Covid-19 di Singapura. Sepanjang minggu 3 hingga 9 Oktober lalu ia menyumbang 54 peratus daripada kes Covid-19 tempatan.

Pertama kali dikesan pada Ogos, ia telah ditemui di lebih 17 negara, termasuk Australia, Denmark, India dan Jepun.

Walaupun XBB sekurang-kurangnya boleh ditularkan seperti varian lain, termasuk BA.5 dan BA.2.75, yang masing-masing menyumbang 21 peratus dan 24 peratus daripada kes tempatan, MOH berkata tiada bukti ia menyebabkan penyakit yang lebih teruk.

Bagaimanapun, terdapat bukti menunjukkan bahawa XBB mungkin mendorong peningkatan jangkitan semula, yang kini membentuk kira-kira 17 peratus daripada jumlah kes baharu.

Terdapat 8,763 kes baharu Covid-19 tempatan direkodkan pada 14 Oktober, turun daripada kes tertinggi baru-baru ini iaitu 11,399 kes tempatan pada 11 Oktober

Sehingga 14 Oktober, terdapat 562 pesakit Covid-19 di hospital, 44 memerlukan bantuan oksigen dan sembilan dirawat di unit rawatan rapi. – ST


Kluster mahkamah, bekas banduan jadi PM? Soal Muhyiddin jawab Zahid

Selepas Pengerusi Barisan Nasional (BN) Datuk Seri Ahmad Zahid Hamidi mendakwa langkah Perikatan Nasional menamakan semula Tan Sri Muhyiddin Yassin sebagai bakal Perdana Menteri (PM) seperti `mimpi di siang hari’, bekas PM kelapan itu memberi jawapan balas.

“Ini nak membentuk kerajaan, rakyat nak tahu, kalau bakal Perdana Menteri terdiri daripada kluster mahkamah atau bekas banduan, adakah rakyat nak pilih?

“Atau pun rakyat fikir abah bagus,” katanya ketika ditemui selepas menghadiri sesi ramah mesra bersama penduduk Parit Raja di Pagoh, hari ini (11 November 2022).

Beliau berkata demikian sebagai mengulas kenyataan Presiden UMNO, Datuk Seri Dr Ahmad Zahid Hamidi yang mendakwa bahawa langkah PN menamakan semula Muhyiddin sebagai bakal Perdana Menteri seperti `mimpi di siang hari’.

Muhyiddin yang juga Pengerusi Perikatan Nasional berkata pencalonannya sebagai bakal PM jika gabungan itu menang Pilihan Raya Umum Ke-15 (PRU-15) bukan ibarat `mimpi di siang hari’.

Menurutnya pemilihannya dibuat oleh pimpinan gabungan itu kerana rakyat mahu tahu siapa yang bakal menjadi PM.

“Tak ada mimpi siang, mimpi malam, tetapi kita realistik, bukan cakap omong kosong, ada asas dan ini keputusan yang dibuat oleh pimpinan PN untuk menamakan siapa bakal Perdana Menteri,” katanya.

Muhyiddin yang mempertahankan kerusi Parlimen Pagoh dalam PRU-15 ini berkata, PN amat jelas dalam soal pemilihan bakal PM kerana rakyat mahu pemimpin yang telus demi masa depan negara.

“Ini bukan soal mimpi siang hari, ini siang waktu pilihan raya rakyat nak tahu jelas, telus, jangan menyorok di belakang. Dia (Ahmad Zahid) kata nak jadi kerajaan, tetapi lepas itu nak bersekongkol dengan pihak lain, nak menamakan orang lain jadi PM,” katanya.

Zahid adalah Presiden UMNO dan Pengerusi BN pertama yang tidak menjadi PM sejak negara merdeka. Dia kini berdepan 87 pertuduhan jenayah, termasuk mengambil rasuah bernilai berjuta-juta ringgit.


Isu kerjasama nuklear, Malaysia nyata kegusaran kepada Australia

Malaysia menyatakan kegusaran dan membuat pendirian penubuhan kerjasama tiga hala antara Australia – United Kingdom – Amerika Syarikat yang dikenali sebagai Aukus berkemungkinan akan menjadi punca kepada perlumbaan senjata nuklear.

Pejabat Perdana Menteri (PMO) dalam satu kenyataan berkata langkah tersebut akan mengundang provokasi dengan kuasa-kuasa lain dan menjadi pemangkin perlumbabaan persenjataan nuklear.

“Perdana menteri mengambil maklum perkara tersebut dan menegaskan pendirian Malaysia terhadap penubuhan Aukus ini.

“Beliau turut menyuarakan kegusaran terhadap kerjasama Aukus yang bakal memangkin perlumbaan persenjataan nuklear di rantau Indo-Pasifik,” kata kenyataan tersebut.

Dalam pada itu, PMO juga berkata tidak mustahil langkah tersebut akan mengundang tindakan lebih agresif daripada negara berkuasa lain khususnya di Laut China Selatan.

“Pada masa yang sama, ia akan memprovokasi kuasa-kuasa lain untuk turut bertindak lebih agresif di rantau ini terutamanya di Laut China Selatan,” kata kenyataan itu lagi.

PMO mengatakan bahawa Perdana Menteri Datuk Seri Ismail Sabri Yaakon telah memberitahu pendirian Malaysia kepada rakan sejawatnya dari Australia, Scott Morrison melalui panggilan telefon semalam dan menjelaskan Malaysia berpegang teguh pada deklarasi Asean pada tahun 1971 bahawa rantau itu akan menjadi Zon Aman, Bebas dan Berkecuali (Zopfan).

Aukus dimaterai semalam dan akan menyaksikan ketiga-tiga negara itu bertukar teknologi dan risikan.

Namun, bahagian terpenting dalam perjanjian itu melibatkan UK dan AS membantu Australia menghasilkan kapal selam yang mempunyai kuasa nuklear.

Pada masa ini, hanya enam negara yang mampu menghasilkan senjata tersebut.

Kapal selam berkuasa nuklear lebih sukar dikesan dan mempunyai jarak sasaran lebih jauh daripada kapal selam diesel-elektrik.

Morrison telah menghubungi Ismail untuk menjelaskan keputusan Australia dalam menyertai Aukus.

PMO mengatakan Ismail dan Morrison telah memperbaharui komitmen untuk memastikan keamanan, terutama di Pasifik Indo ..

“Perdana Menteri Malaysia menggesa semua pihak agar mengelakkan sebarang provokasi serta persaingan senjata di rantau ini, selain menekankan kepentingan menghormati dan mematuhi pendirian serta pendekatan sedia ada.

“Malaysia dan Australia bersetuju memperkukuhkan kerjasama dan konsultasi dalam pelbagai aspek, termasuk dalam bidang pertahanan di bawah Perkongsian Strategik Komprehensif (Comprehensive Strategic Partnership),” kata PMO lagi.


[KEMAS KINI] Kes tertinggi hari ini, 6 negeri catat angka lebih 1,000 kes

Hanya empat daripada 16 negeri dan wilayah – Perlis, Pahang, Kelantan, dan Kuala Lumpur – merekodkan penurunan dalam kes baharu Covid-19 sepanjang tempoh 24 jam sehingga 12 tengah hari tadi.

Selebihnya, meningkat dan melonjakkan jumlah keseluruhan kes harian dalam tempoh 24 jam kepada paras tertinggi sejak wabak Covid-19 menular di negara ini awal tahun lalu.

Sebanyak 20,596 kes baharu dilaporkan di seluruh negara hari ini – menyamai angka yang turut direkodkan oleh negara jiran, Thailand yang dilanda gelombang ketiga sekarang ini.

Dua belas negeri merekodkan peningkatan kes harian dengan Selangor terus mencatatkan jangkitan tertinggi sebanyak 8,549 kes berbanding 8,377 kes semalam.

Lima lagi negeri yang merekodkan angka melebih 1,000 kes hari ini ialah Sabah dengan 1,062 kes; Pulau Pinang (1,022); Kedah (1,446); Johor (1,300); dan Kuala Lumpur (2,163).

Lonjakan kes baharu turut membabitkan Sarawak sebanyak 759 kes; Perak (916); Negeri Sembilan (989); Melaka (622); dan Terengganu (501).

Dua negara jiran iaitu Thailand dan Indonesia turut merekodkan jumlah jangkitan tertinggi sejak dua hari lalu. Dalam tempoh 24 jam lalu, Thailand merekodkan jumlah jangkitan harian tertinggi apabila 20,920 kes baharu dicatatkan.

Sementara, Indonesia semalam merekodkan 35,867 kes baharu sekali gus mencapai titik menakutkan apabila angka kematian meletakkan negara itu bersama 11 negara lain di dunia yang merekodkan jumlah pesakit Covid-19 meninggal dunia melebihi 100,000 kes.


Kawal selia BNM ke atas Tabung Haji tidak hakis hak menteri, umat Islam

Pengawalseliaan oleh Bank Negara Malaysia (BNM) ke atas Tabung Haji (TH) bertujuan memperkasakan agensi dan meletakkannya kepada tadbir urus yang diyakini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata pengoperasian TH sebagai institusi kewangan terbesar umat Islam di negara ini yang diamanahkan menjaga wang lebih 8.3 juta pendeposit perlu dilaksanakan dengan jujur, amanah dan berintegriti.

“Pemusatan kuasa yang terlalu besar ke atas suatu individu atau pihak, bagi institusi kewangan terbesar umat Islam ini, dikhuatiri boleh membuka jalan kepada ketidakcekapan tadbir urus yang bakal membawa mudarat besar kepada TH.

“Oleh itu, perlunya satu kawal selia dari badan yang berkepakaran seperti bank Negara Malaysia (BNM) bagi memastikan TH kekal pada landasannya,” kata beliau dalam kenyataan petang tadi.

Beliau juga menjelaskan langkah meletakkan TH di bawah kawal selia BNM tidak akan menghakis hak Menteri di Jabatan Perdana Menteri (Hal Ehwal Agama) dan umat Islam ke atas TH.

“Menteri di Jabatan Perdana Menteri (Hal Ehwal Agama) juga akan terus kekal sebagai Menteri Bertanggungjawab bagi TH dalam memastikan hak umat Islam dan bakal jemaah haji terpelihara,” katanya .

Baru-baru ini, Kementerian Kewangan mengumumkan mesyuarat Jemaah Menteri bersetuju menambah baik pengurusan dan operasi TH secara menyeluruh yang melibatkan cadangan dasar model baharu operasi dan semakan pindaan Akta 535.

Jemaah Menteri turut bersetuju dengan penyenaraian TH sebagai sebuah institusi kewangan Islam yang ditetapkan di bawah Seksyen 223 Akta Perkhidmatan Kewangan Islam 2013 dan dikawal selia BNM.

Zulkifli berkata sepertimana institusi kewangan lain yang dikawal selia BNM, setiap daripadanya mempunyai model pengurusan berbeza dan boleh terus mengekalkan punca kuasa sedia ada, sebagai contoh menurutnya, Bank Rakyat yang masih di bawah Menteri Pembangunan Usahawan dan Koperasi.

Katanya cadangan itu juga selaras hasrat kerajaan untuk menjunjung nilai integriti dan tadbir urus yang baik berasaskan lapan prinsip utama yang digariskan United Nations Economic and Social Commission for Asia and the Pacific (UNESCAP).

Justeru, beliau berharap umat Islam di negara ini dapat memberikan kepercayaan kepadanya, Menteri Kewangan serta kerajaan dalam melaksanakan penambahbaikan ke atas TH.

“Sesungguhnya TH mempunyai signifikan yang besar ke atas umat Islam. Perkara utama adalah untuk memperkasa TH serta berada dalam situasi tadbir urus yang diyakini tanpa sebarang keraguan. Kami akan terus memastikan hak umat Islam kekal terpelihara melalui penambahbaikan operasi TH,” katanya.


Sayur pula naik harga, kerajaan PH-BN gagal selesai masalah rakyat

Hidup rakyat terus tertekan dengan peningkatan harga barangan, khususnya makanan, tatkala kerajaan Pakatan Harapan-Barisan Nasional (PH-BN) lebih banyak bercakap soal politik daripada menyelesaikan masalah dihadapi orang ramai.

Terbaharu, laporan Utusan menyatakan harga makanan keperluan, terutama sayur-sayuran di Pulau Pinang meningkat sehingga 100 peratus.

Memetik laporan akhbar itu, harga sayuran di pasar awam di daerah Barat Daya Pulau Pinang didapati meningkat antara 80 hingga 100 peratus.

Selain itu, permintaan sayur-sayuran yang tinggi ekoran sambutan Tahun Baharu Cina dan Thaipusam juga menjadi antara faktor menyebabkan harga sayur melonjak.

Antara sayur-sayuran yang jelas mengalami kenaikan harga ialah tomato, timun, kacang panjang dan bendi.

Menurut seorang peniaga di pasar awam, Oh Beng Huat, harga sayur meningkat sekitar 80 hingga 100 peratus dan antara sayur yang mengalami peningkatan harga ialah tomato serta bendi.

“Harga tomato dan bendi sebelum ini hanya RM4 sekilogram (kg), tetapi melonjak kepada lebih RM10 (per kg) pada minggu ini.

“Begitu juga timun dan kacang panjang yang sebelum ini hanya RM4.50 kg namun ada kawasan bekalan terjejas menyebabkan harganya melonjak lebih RM10,” katanya.

Baru-baru ini, Presiden Persatuan Pengguna Pulau Pinang (CAP), Mohideen Abdul Kader berkata, harga sayur-sayuran di negeri ini meningkat sehingga 160 peratus.

Bagaimanapun, Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S. Jegan menafikan harga sayur telah meningkat sehingga 160 peratus.

Beng Huat berkata, selain itu harga kacang panjang juga meningkat kepada RM12 (per kg) berbanding sekitar RM5 sebelum ini.

”Kami ada juga tanya kepada pemborong kenapa harga sayur-sayuran sangat mahal pada masa ini, mereka jawab bekalan susah untuk diperoleh.

”Tambahan pula, permintaan tinggi kerana sambutan Tahun Baharu Cina dan Thaipusam yang membuatkan penggunaan sayur-sayuran meningkat,” katanya.

Dalam pada itu, seorang lagi peniaga, Razak Ibrahim berkata, pemborong memaklumkan harga sayur mungkin akan mengalami peningkatan berpanjangan sehingga Ramadan nanti.

”Pemborong beritahu bekalan ada, namun tidak mencukupi untuk menampung permintaan pengguna yang tinggi pada masa ini,” katanya.


Mangsa banjir Langkawi naik, paras sungai tahap bahaya

Jumlah mangsa banjir yang ditempatkan di pusat pemindahan sementara (PPS) Dewan Syifa di Padang Matsirat, Langkawi meningkat lagi kepada 61 orang sehingga jam 8 pagi tadi (Rabu, 19 Oktober 2022).

Semalam, jumlah mangsa banjir hanya 43 mangsa banjir dipindahkan pada sebelah pagi sebelum meningkat kepada 49 orang pada petang. Pagi ini 12 lagi mangsa terpaksa dipindahkan setelah banjir melanda penempatan mereka.

Pegawai Angkatan Pertahanan Awam (APM) Daerah Langkawi Ahmad Shahfikri Darus berkata ketika ini, semua 61 mangsa daripada 17 keluarga termasuklah 27 lelaki dewasa, 22 wanita, tujuh kanak-kanak lelaki dan lima kanak-kanak perempuan berlindung di PPS Dewan Syifa yang dibuka sejak Ahad lalu.

Beberapa kawasan dinaiki air seperti Kampung Atas dan Kampung Limbung Putra di mukim Padang Matsirat, Kampung Bukit Penyumpit di mukim Kuah, Kampung Bukit Kemboja di mukim Bohor dan Kampung Bohor Masjid di mukim Kedawang.

Sementara itu, Timbalan Pengarah APM Kedah, Mejar (PA) Mohd Muaz Mohd Yusoff memberitahu, Sungai Melaka di Padang Matsirat, Langkawi telah melepasi paras bahaya berdasarkan info Jabatan Pengairan dan Saliran (JPS).

Rekod laman sesawang JPS menunjukkan sehingga jam 11 pagi ini, bacaan paras air mencecah 3.74 meteri (m) melebihi tahap bahaya. Paras normal ialah 3.4m.

Sungai Pendang di Pekan Pendang, Pendang pula telah melebihi paras amaran, manakala Sungai Kedah di Jambatan Lebuhraya, Kota Setar, melepasi tahap waspada.


Insentif tingkat kemampanan fiskal negara diumum ketika Bajet 2023

Kemampanan fiskal negara akan terus menjadi fokus Kementerian Kewangan dan beberapa insentif bagi mencapai agenda tersebut dijangka akan diumum dalam Bajet 2023, kata Timbalan Menteri Kewangan Datuk Mohd Shahar Abdullah.

Beliau berkata untuk menangani kesan kenaikan harga barangan keperluan asas, kerajaan terus melaksanakan pemberian subsidi sedia ada terutamanya subsidi kepenggunaan yang meliputi petrol, diesel, gas petroleum cecair (LPG), minyak masak, tepung, elektrik, ayam dan telur serta pelbagai bantuan sosial seperti bantuan kebajikan masyarakat termasuk Bantuan Keluarga Malaysia.

Jumlah keseluruhan subsidi dan bantuan sosial dijangka menghampiri RM80 bilion bagi 2022 yang merupakan jumlah subsidi terbesar dalam sejarah, katanya.

“Ia adalah satu keputusan yang cukup besar (dalam menentukan pemberian subsidi secara bersasar atau pukal), Kementerian Kewangan meneliti sepenuhnya dan membuat libat urus sebaik mungkin.

“Insya Allah dalam masa yang terdekat, semasa Bajet 2023, kita mungkin akan mengumumkan perkara-perkara yang akan beri kemampanan kepada fiskal negara,” katanya.

Beliau berkata demikian bagi menjawab soalan tambahan Datuk Mohd Salim Mohd Sharif (BN-Jempol) yang ingin tahu mengenai kajian peruntukan subsidi kerajaan, sama ada ia akan dilakukan secara bersasar atau pukal.

Mohd Shahar berkata bajet 2022 dirangka berdasarkan harga minyak mentah pada paras US$66 setong. Terkini, harga minyak mentah melebihi US$100 setong yang mana peningkatan setiap US$1 setong akan memberi impak kepada peningkatan hasil sebanyak lebih kurang RM300 juta.

“Namun, disebabkan dasar sedia ada yang ingin membantu rakyat, kita wujudkan harga siling (RON95) pada kadar RM2.05 seliter, yang mana kita terpaksa menampung lebih kurang RM600 juta (subsidi minyak).

“Betul terdapat kenaikan pada harga minyak mentah brent dan harga minyak sawit mentah (di pasaran dunia) …tetapi kita peroleh hanya RM10 bilion hasil daripada kenaikan ini. Kita masih perlu tambah RM40 billion (subsidi),” katanya.

Selain itu, Mohd Shahar berkata kerajaan turut melaksanakan langkah untuk membendung peningkatan kos sara hidup isi rumah antaranya melalui penetapan harga siling bagi produk barangan makanan tertentu serta meneruskan usaha menambah pengeluaran dan produktitivi hasil pertanian tempatan.

Kerajaan akan terus memantau faktor-faktor luaran yang boleh memberi impak negatif kepada situasi ekonomi domestik dalam memastikan kos sara hidup rakyat terkawal, ujar beliau. – Bernama


UMNO masih mencari calon PM: Shahril

Ketua Penerangan UMNO, Shahril Sufian Hamdan memberi alasan parti itu tidak menamakan calon Perdana Menteri kerana belum tiba masa untuk berbuat demikian.

Menyanggah kenyataan rakan sejawatnya dari Bersatu, Datuk Wan Saiful Wan Jan bahawa UMNO dan Barisan Nasional (BN) tidak mempunyai calon Perdana Menteri, beliau berkata bila dan siapa calon itu terletak kepada keputusan UMNO, bukan pihak lain.

“UMNO belum menamakan. Bila hendak menamakan, itu keputusan UMNO-lah. Setahu kami, PRU bukan esok… maka, UMNO tak tergesa-gesa hendak menamakan calon PM,” katanya dalam kenyataan hari ini.

UMNO juga, katanya, mempunyai ramai pemimpin berkaliber yang boleh diketengahkan bukan hanya sebagai calon jawatan Perdana Menteri, tetapi membarisi kepemimpinan secara umumnya, baik di peringkat Persekutuan atau Negeri.

Sebelum ini Wan Saiful mempersoalkan siapakah calon yang ditawarkan oleh BN sebagai Perdana Menteri, berbading Pakatan Harapan (PH) yang menawarkan Presiden PKR, Datuk Seri Anwar Ibrahim.

“Kalau PH mereka akan tawarkan Anwar yang akan datang bersama DAP. Kalau BN, siapa mereka akan tawarkan sebagai Perdana Menteri? Sampai hari ini mereka belum namakan calon Perdena Menteri mereka.

“Saya jangka sebagai Pengerusi BN, Datuk Seri Ahmad Zahid Hamidi calonnya. Bila dibandingkan ketiga-tiganya rekod Tan Sri Muhyiddin Yassin menunjukkan beliau bukan sahaja layak malah patut meneruskan tanggungjawab sebagai Perdana Menteri,” kata Wan Saiful.

Mengulas lanjut, Shahril dalam satu kenyataan hari ini berkata Bersatu mungkin hanya memikirkan jawatan Perdana Menteri sahaja dan jawatan-jawatan lain dilakukan dengan ‘tangkap muat’ sahaja.

Pada masa sama beliau memuji sikap Bersatu yang menyeru kepada penyatuan, berbanding ketika parti itu berada di dalam kerajaan Pakatan Harapan selama 22 bulan mentadbir negara.


Solat jemaah tanpa penjarakan, solat tarawih dibenar mulai 1 April: JAWI

Solat berjemaah tanpa penjarakan fizikal dan solat sunat tarawih dibenarkan di semua surau serta masjid di Wilayah Persekutuan berkuat kuasa 1 April ini, selaras dengan Fasa Peralihan Ke Endemik, demikian menurut Jabatan Agama Islam Wilayah Persekutuan (JAWI).

Perkara itu antara enam ketetapan baharu yang telah mendapat perkenan Yang di-Pertuan Agong Al-Sultan Abdullah Al-Mustafa Billah Shah, selain berdasarkan garis panduan serta prosedur operasi standard (SOP) bagi aktiviti di masjid dan surau, menurut laporan Bernama.

Pengarah JAWI Datuk Mohd Ajib Ismail dalam kenyataan hari ini berkata jemaah digalakkan membawa dan menggunakan sejadah sendiri ketika hadir untuk menunaikan ibadah di masjid dan surau.

Manakala kehadiran ke masjid dan surau dibenarkan tanpa had umur kepada yang telah menerima vaksinasi Covid-19.

“Masjid dan surau dibenarkan untuk melaksanakan solat sunat tarawih 20 rakaat pada bulan Ramadan. Manakala Qiamullail dibenarkan diadakan mulai tengah malam,” katanya.

Sementara itu majlis berbuka puasa, moreh dan sahur juga dibenarkan di masjid serta surau, dan makanan digalakkan untuk disediakan secara berbungkus, manakala aktiviti tadarus al-Quran di masjid dan surau dibenarkan pada mana-mana waktu bersesuaian dalam bentuk kumpulan kecil.

“Semua kebenaran itu adalah tertakluk kepada SOP yang ditetapkan selaras dengan nasihat Kementerian Kesihatan Malaysia (KKM) dan Majlis Keselamatan Negara (MKN).

“Semoga lebih ramai jemaah dapat mengimarahkan masjid dan surau di Wilayah-Wilayah Persekutuan dan terus bermunajat dan berdoa agar penularan wabak Covid-19 segera dibendung serta negara Malaysia sentiasa mendapat perlindungan dan kesejahteraan daripada Allah SWT,” katanya.


Vaksin mungkin kurang berkesan lawan Omicron, kata bos pengeluar vaksin

Presiden Moderna Inc Stephen Hoge memberi amaran bahawa vaksin coronavirus mungkin kurang berkesan terhadap varian baharu, Omicron, lapor Bernama.

“Adakah kita akan melihat penurunan 50 peratus dalam keberkesanan vaksin, yang bermaksud kita mungkin perlu memulakan kembali vaksin dan mengemas kininya?” lapor Sputnik memetik Hoge di siaran ABC “This Week” pada Ahad, sambil menambah bahawa “jawapan ringkasnya ialah kami belum ada data untuk memastikannya”.

Hoge berkata mungkin juga vaksin yang sedia ada akan terbukti berkesan terhadap Omicron, seperti yang berlaku dengan varian Delta dan berharap pandemik itu akan berakhir pada 2022.

Bagaimanapun, “terdapat risiko bahawa kita akan melihat penurunan dalam keberkesanan vaksin,” kata ketua Moderna itu.

Strain Covid-19 Omicron dilaporkan di sekurang-kurangnya di 15 negeri AS, menurut pengarah Pusat Kawalan dan Pencegahan Penyakit (CDC) AS Dr Rochelle Walensky.

Walensky dalam program “This Week” ABC berkata meskipun varian Delta terus menyumbang kepada kebanyakan kes Covid-19 di AS, strain Omicron terus merebak.

Kes pertama strain Omicron, yang muncul di Afrika Selatan pada November, dilaporkan di AS pada 1 Dis.

Pentadbiran Presiden AS Joe Biden mengatakan varian Omicron membimbangkan tetapi tidak sehingga mencemaskan. Menurut pakar Covid-19 Rumah Putih, AS berada dalam kedudukan yang lebih baik untuk menangani strain Omicron berbanding ketika varian coronavirus sebelumnya.


4 kerusi DUN Pulau Pinang dikosongkan tiada PRK, kata SPR

Tiada keperluan untuk Suruhanjaya Pilihan Raya (SPR) mengadakan pilihan raya kecil (PRK) bagi mengisi kekosongan luar jangka bagi empat kerusi Dewan Undangan Negeri (DUN) Pulau Pinang, kata Setiausaha SPR Datuk Ikmalrudin Ishak.

Empat kerusi DUN berkenaan ialah Seberang Jaya, Sungai Acheh, Bertam dan Telok Bahang selepas pengisytiharaan semalam dibuat oleh kerajaan DAP Pulau Pinang di DUN, katanya dalam satu kenyataan hari ini.

Ikmalrudin berkata SPR telah menerima pemakluman daripada Speaker DUN Pulau Pinang Datuk Law Choo Kiang melalui surat semalam berhubung status kekosongan luar jangka empat kerusi DUN itu selepas usul pengisytiharan kekosongan di bawah perkara 14A Perlembagaan Negeri Pulau Pinang.

“Berdasarkan pemakluman tersebut dan mengambil kira proviso di bawah Fasal (5) Perkara 19 Perlembagaan Negeri Pulau Pinang, tiada keperluan untuk SPR mengadakan pilihan raya bagi mengisi kekosongan luar jangka memandangkan DUN Pulau Pinang akan terbubar dalam tempoh kurang dari dua tahun,” katanya.

Sidang DUN Pulau Pinang semalam meluluskan usul bagi mengisytiharkan pengosongan empat kerusi Ahli Dewan Undangan Negeri (ADUN) daripada Bersatu.

Empat ADUN berkenaan ialah Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) turut diarah keluar meninggalkan dewan.


Indonesia kesan 20 kes sub varian Omicron BA.4 dan BA.5

Indonesia mengesahkan mengesan 12 kes baharu sub varian Omicron – BA.5 – di Jawa Barat, kata jurucakap Kementerian Kesihatan Republik Indonesia, Mohammad Syahril.

“Sehingga hari ini, terdapat 20 kes sub varian Omicron di Indonesia terdiri daripada dua kes BA.4 dan 18 kes BA.5,” katanya hari ini (15 Jun 2022).

“Daripada 18 kes BA.5, 12 kes dikenal pasti di Jawa Barat, tiga kes di Jakarta, dan tiga kes di Bali, katanya.

Sementara itu, kes sub varian Omicron BA.4 dilaporkan di Jakarta dan Bali.

Pada sidang media hari ini, jurucakap Pasukan Petugas Pengendalian Covid-19, Wiku Adisasmito, menegaskan masyarakat perlu berwaspada terhadap ancaman daripada dua sub varian Omicron yang telah memasuki Indonesia sejak 6 Jun lalu.

“Secara epidemiologi, varian BA.4 (Omicron) telah dikenal pasti di 61 negara daripada 7,524 jujukan yang telah dilaporkan melalui Inisiatif Global mengenai Perkongsian Semua Data Influenza (GISAID),” katanya.

Negara yang paling banyak dikenal pasti BA.4 ialah Afrika Selatan, Amerika Syarikat (AS), United Kingdom, Denmark dan Israel.

Sementara itu, sub varian BA.5 telah dikesan di 65 negara menerusi 10,442 jujukan yang dilaporkan melalui GSAID.

Negara paling banyak dikenal pasti BA.5 ialah AS, Portugal, Jerman, United Kingdom dan Afrika Selatan, katanya.

Sub varian menjangkiti dengan lebih cepat, tetapi tidak ada tanda setakat ini bahawa ia menyebabkan kes teruk berbanding dengan sub varian lain Omicron, kata Adisasmito.

Kes pertama Covid-19 di Indonesia disahkan pada Mac 2020. Menurut data Pasukan Petugas Penanganan Covid-19, setakat 14 Jun, negara telah merekodkan 6,062,009 kes positif; 5,900,049 sembuh, dan 156,662 kematian. – Agensi


Selepas miliki kuasa, DAP ingatkan kerajaan pendirian PH tolak SOSMA

DAP, parti komponen Pakatan Harapan (PH) yang disokong UMNO, mengingatkan kerajaan mereka sendiri yang dipimpin Datuk Seri Anwar Ibrahim berhubung pendirian gabungan itu selama ini yang menolak Akta Kesalahan Keselamatan (Langkah-langkah Khas) 2012 (SOSMA).

Sehubungan itu, DAP turut membidas pendirian Menteri Dalam Negeri Datuk Seri Saifuddin Nasution Ismail yang enggan menyemak semula penguatkuasaan SOSMA.

Timbalan Pengerusi DAP Kebangsaan Gobind Singh Deo turut meminta Saifuddin supaya mempertimbangkan semula pendirian yang bercanggah dengan PH itu.

Ini kerana, katanya, PH sebelum ini berpendirian penguatkuasaan SOSMA bermasalah selain bersifat menindas, biarpun mengakui terdapat keperluan perundangan bagi mengatasi sebarang isu berbangkit membabitkan keselamatan negara.

“Pada Oktober 2019, Perdana Menteri, Anwar Ibrahim sendiri dilaporkan berkata bahagian tertentu SOSMA perlu dipinda dan ditambah baik untuk manfaat semua pihak kerana undang-undang itu dianggap ‘terlalu keras’.

“Titik permulaan ialah dengan meminda Seksyen 4 SOSMA yang membenarkan seseorang ditahan sehingga 28 hari tanpa akses ke mahkamah, menyebabkan tiada semak dan imbang kuasa pihak penyiasat dalam tempoh berkenaan.

“Ini boleh menyebabkan berlakunya penderaan, bukan sahaja membabitkan tangkapan salah tetapi ketika siasatan yang tidak boleh dibenarkan. Seharusnya ada proses yang membolehkan individu ditahan, dihadapkan ke mahkamah ketika itu.

“Inilah punca blok PH mengundi menentang usul dibawa bekas Menteri Dalam Negeri, Datuk Seri Hamzah Zainuddin bagi melanjutkan tempoh kuat kuasa Seksyen 4 (5) SOSMA di Dewan Rakyat, pada 23 Mac lalu,” katanya dalam hantaran di Facebook, hari ini (14 Disember 2022).

Semalam, Saifuddin Nasution dilaporkan berkata, polis mematuhi segala proses penguatkuasaan SOSMA dan undang-undang berkenaan akan terus digunakan bagi menjamin keselamatan rakyat.

Saifuddin berkata kementerian tidak berhasrat menyemak semula SOSMA, selain mempertahankan undang-undang berkenaan yang membenarkan proses perbicaraan di mahkamah berlaku, sebaliknya bukan seperti akta lain, antaranya Akta Keselamatan Dalam Negeri dan Ordinan Darurat.

Mengulas lanjut, Gobind menjelaskan DAP dan PH mengundi menentang usul yang dibawa oleh Menteri Dalam Negeri sebelum ini Datuk Seri Hamzah Zainudin untuk melanjutkan Seksyen 4(5) SOSMA di Parlimen pada 23 Mac lalu.

Beliau yang juga bekas Menteri Komunikasi dan Multimedia mencadangkan beberapa seksyen lain yang terkandung dalam SOSMA disemak semula, termasuk Seksyen 6, 13, 14, 18A dan beberapa seksyen lain yang didakwanya bersifat menindas.

Menurutnya terdapat peruntukan lain dalam SOSMA yang perlu disemak semula, antaranya Seksyen 6 yang memberi kuasa untuk memintas komunikasi, Seksyen 14 berkaitan keterangan saksi diberikan dengan cara khas, Seksyen 18 (a) berhubung apa-apa dimaklumkan atau dikatakan suspek, boleh diterima masuk sebagai keterangan di mahkamah.


Jenazah mangsa tanah runtuh – Nurul Amani – selamat dikebumikan

Jenazah mangsa tragedi tanah runtuh di tapak perkhemahan di Father’s Organic Farm, Batang Kali, Hulu Selangor, Nurul Azwani Kamaruzaman, 31, selamat dikebumikan, malam tadi.

Jenazah dikebumikan di Tanah Perkuburan Islam Raudhatul Sakinah (KL-Karak), Taman Selasih, Kuala Lumpur, kira-kira jam 10 malam selepas dimandi dan dikafankan di Hospital Sungai Buloh, Selangor.

Jenazah kemudian dibawa ke Masjid Abu Hurairah, Kampung Batu, Batu 5,untuk disembahyangkan.

Allahyarham yang juga pekerja di kantin Sekolah Jenis Kebangsaan Cina (SJKC) Mun Choong itu antara 24 korban insiden berkenaan, yang dikenal pasti berdasarkan kenyataan dikeluarkan Agensi Pengurusan Bencana Negara (Nadma), semalam.

Pada masa usaha mencari sembilan lagi mangsa tanah runtuh itu diteruskan sehingga awal pagi ini.

Sementara itu, Angkatan Tentera Malaysia (ATM) mengatur gerak anggota dan aset bagi membantu operasi mencari dan menyelamat (SAR) mangsa tragedi tanah runtuh itu.

Kementerian Pertahanan dalam kenyataan memaklumkan seorang pegawai dan 30 anggota Rejimen Ke-25 Askar Melayu Diraja (25 RAMD) diatur gerak setiap enam jam ke lokasi kejadian bagi membantu operasi itu.

Markas Pemerintahan Medan Barat Tentera Darat pula menerusi kenyataan di laman Facebook rasminya memaklumkan pergerakan anggota dan asetnya telah bermula semalam selain bekerjasama dengan agensi di bawah Jawatankuasa Pengurusan Bencana Daerah Hulu Selangor seperti Jabatan Bomba dan Penyelamat, Polis Diraja Malaysia dan Jabatan Sukarelawan Malaysia.

Dalam tragedi 2.42 pagi Jumaat, berlaku runtuhan tanah sepanjang hampir 300 meter dan setinggi 70 meter di tapak perkhemahan itu yang terletak di Gohtong Jaya.

Setakat 9 malam tadi, sembilan mangsa masih hilang manakala 24 lagi disahkan terkorban dan 61 terselamat.


Calon PN angkat sumpah tolak rasuah, salah guna kuasa: Muhyiddin

Semua calon Perikatan Nasional (PN) mengangkat sumpah dan menandatangani aku janji menolak segala perbuatan rasuah dan salah guna kuasa, kata Pengerusi PN, Tan Sri Muhyiddin Yassin.

Bekas Perdana Menteri yang juga Pengerusi Majlis Pemulihan Negara (MPN) itu berkata, mereka juga berikrar memikul tanggungjawab serta amanah bagi membentuk sebuah kerajaan negeri yang bersih.

“Alhamdulillah, saya merasa gembira dan bersyukur ke hadrat Allah SWT apabila kesemua 56 calon mewakili Perikatan Nasional diterima untuk bertanding pada Pilihan Raya Negeri Johor 12 Mac depan selepas proses penamaan calon berakhir.

“Saya juga bersyukur apabila dimaklumkan proses penamaan calon di seluruh negeri pagi tadi berjalan lancar,” katanya dalam kenyataan, hari ini.

Menurutnya, seperti yang pernah ditegaskannya, mereka yang dipilih mewakili PN adalah calon yang berkelayakan, berkelulusan, berpengalaman, berakhlak dan berhemah tinggi serta memenuhi kriteria yang diperlukan untuk menjadi seorang wakil rakyat.

Katanya, setiap calon terpilih telah menjalani dan melepasi proses tapisan yang ketat bagi memastikan mereka bersih daripada sebarang salah laku, bebas daripada kes mahkamah seperti rasuah, penyelewengan dan salah guna kuasa.

“Kesemua calon akan menandatangani aku janji dan mengangkat sumpah menolak segala perbuatan rasuah, salah guna kuasa dan berikrar memikul tanggungjawab serta amanah bagi membentuk sebuah kerajaan negeri yang bersih.

“Dengan keazaman yang tinggi untuk berkhidmat kepada bangsa Johor, saya percaya pasukan Perikatan Nasional mampu merencana dan memacu pembangunan negeri ini menjadi sebuah negeri yang maju, yang mana kemakmurannya dapat dinikmati oleh setiap lapisan masyarakat tanpa ada seorang pun yang tertinggal atau terpinggir,” katanya.

Sehubungan itu, Muhyiddin yang juga Ahli Parlimen Pagoh menyeru seluruh bangsa Johor agar dapat menyokong dan mengundi calon PN pada Pilihan Raya Negeri (PRN) Johor 12 Mac ini.

“Inilah peluang keemasan bagi bangsa Johor untuk menubuhkan sebuah kerajaan negeri yang bersih, berintegriti, bertanggungjawab dan prihatin rakyat,” katanya.